HUANAK CU A MIT A CAW - Hre Mang\nHUANAK CU A MIT A CAW\nHUATNAK CU A MIT A CAW\nI John 2:11 “Sikhalsehla a unau a huatu cu khawthim sungah a um a si; khawthim sungah cun a tawivak ih thimnak in a mit a cawtter ruangah khuitawk lam ka pan ti hman a thei lo.”\nBiaknak tuahnak hmuahhmuah, zumnak le raithawinak pawl hi duhdawtnak tel lo cun a lakmen asi tiah Bible in in sim. Zumtu leitlun nitin kan nunah kan duhdawt taktak maw, kan leitlun nunih duhdawtnak tipungtu kan si maw, huatnak tipungtu kan si, kan khawruahnak, tongkam, le tuahnak in duhdawtnak a tipung maw, huatnak tipungtu asi timi in Pathian ta, eng fate kan si maw, thimlakah mitcaw in kan vak rero timi a langter asi. Duhdawtnak sawn hrilin nunpi uhsi.\n“Bawipa na Pathian cu na thinlung hmuahhmuah, na nunnak hmuahhmuah, na cahnak hmuahhmuah le na ruahnak hmuahhmuah thawn na duhdaw pei ih na innhnen cu nangmah na duh awk vekin na duh hai ve pei,” ti ah ngan asi (Luke 10:27). Pathian cu kan duhbikmi asilo ahcun kan nunah a phnihnak asi thei lo. Mi zokhalin “Pathian ka duhdawt” kan ti cio ding. Pathian kan duhdawtnak cu kan milaipi pawlkan duhdawtnak in lang hrimhrim dingmi asi. Mi zokhal a unau a hua ih Pathian ka duhdawt ati asile thuphen peri asi fawn.\nCutin sim tikah mi zapi, Pathian in a duhdawtmi hmuahhmuah kan duhdawt tinak asi. Asinan mi zapi Pathian in a duhdawtmi hmuahhmuah hrangah thiltha kan tuah thei lo. Thiltha kan tuahsak lo tikah kan duhdawt lo ti siloin Pathian in tuanvo in pekmi sung lawngah tuanvo kan neihciar vekin Pathian duhdawtnak kan langter mi asi sawn. Mi zapi hrangah thiltha kan tuahsak cawk lo mi cu milai in kan tuahtheimi in cinri a neih ruangah asi. Sikhalsehla thiltha kan tuahsak lo cu sim lo, mi pakhatkhat kan hua asi ahcun kan sungah duhdawtnak, Pathian duhdawtnak in hmun a luahlo tinak asi. Zokhal Khrih ih duhdawtnak a sungah a um lo asi ahcun Pathian ta asilo. Duhdawtnak le huatnak an um tlang thei lo. Pathian cu duhdawtnak asi ih duhdawtnak Thlarau Thianghlim le huatnak cu milai pakht sungah an um tlang thei lo.\n“ ‘Anih’ ‘Anih’ cu an sual tuk, an mawh tuk huatlo theih an si lo” ti ah huatnak dingsan tha zet kan nei tla asi thei men. Pathian duhdawtnak kan sungah a um asi ahcun Pathian cun a raal a duhdawt ih a raal kan si laiah kanmah rundam dingin a Fapa neihsun in pek asi. Milai in a milaipi a hua asi ahcun puhmawh ding a nei lo, a sungah Pathian duhdawtnak a um lo tinak asi. Muslim, Buddhist, zum lotu, zumtu thlu le bah, dungtawlh, mualphonak a tawng rerotu khal kan hua asile kan sungah Pathian duhdawtnak kan sungah a umlo tinak asi. Chin mi pawl dinhmun kan sim asile politics ruangah maw, thu pakhatkhat ruangah Hakha, Falam, Tedim, Kawl maw, hrinhnam le miphun pakhatkhat siseh political party pakhatkhat, hruaitu pakhatkat si maw kan hua asile Pathian duhdawtnak kan sungah a um lo tinak asi.\n“Mi porh aw pawlin mi porh aw pawl an hua” tiah C.S. Lewis in a sim. Mi huatu ih thinlung sungah Pathian duhdawtnak a um lo ih midang mawhnak le amai thatnak in a khat tinak asi. Farasi pawlin lungto thawn uire nu an denthat zik laiah Zisu cun a duhdawtnak a langter, a ngaidam asi. Duhdawtnak cu ngaidamnak in cuai thlai asi theu.\nKan duhdawt maw, kan hua ti thei aw lo in milai in huatnak kan nunpi theu asi. Kan thanlennak society in huatnaksual cu kan nunpi, kan thanlenpi ruangah huatnak sual sungah kan tlangleng, kan nung rero laiah kan hua ti thei aw lo in sualnak tumpi, satan thang sungah kan sawltal rero tla arak si thei. Kan hua maw, kan duhdawt maw, mahlemah cek aw fel hnik uhsi. Thlacam phah khalin huatnak langter theiih asi. “Cunu cupa, cu a sualtuk, Pathian a duhlo tuk ruangah thla kan camsak pei” kan ti theu. Thlacam phah in mi pakhatkhat kan relse rero theu asi.\nMilai in kan duhdawtmi kan relse dah lo; kan duhdawtmi ih siatnak reltu pawl thu kan ngai duh lo. Fala le tlangval duh aw tuk pawl hnenah an duhdawtmi ih sualnak le thatlo nak va sim aw, an lo hua riangri ding. Kan duhdawtmi ih sualnak le tlaksamnak cu kan rel zuam lo, a ngai khal kan paih lo. “duhdawtnak in sualnak tampi a khuh thei a si” ( I Peter 4:8) ati mi cu thudik asi. Milai kumkim, kum 20 a kim zomi mi pakhat ih thuanthu cu tawitete’n kan remkawm asile mi pakhat ciar in thuanthu thawngza lenglo, millions asilo hmanah, kan nei ciar asi. Mipakhat ih thuanthu thawngzasiar lak ihsin an thuanthu asebik miangmo cingkeng tahratin a sim leuhleuh tu cun a simmi nu/pa cu a duhdawt lo tinak asi. Mi pakhatkhat ih thuanthu sia an relmi nuam tizet in a ngai rero tu cu an relmi pa/cu cu a duhdawtlo tinak asi. Nuam tizet in na kaa ihsin a suakmi le na hna ihsin a lutmi tongkam pawlin na sung ah duhdawtnak maw huatnak in hmun a luah timi a langter asi. Mi pakhatkhat ih siatnak, tlamtlin lonak, mualphonak cu nuam tizet hnihsuak sainak ah a hmang, titi thuthuam vekin a rel rero, a ngai rero tu thinlung sungah Pathian duhdawtin hmun a nei lo ti a fiang asi.\nZumtu, Khrih in a thisen in a leimi, a tlenmi pawl cu mangbangza Pathian duhdawtnak zangfahnak Thuthangtha simsuak, nunpitu dingah leitlun ihsin kawhmi, lakhranmi kan si. Kan kaa sung ihsin dudhawtnak le huatnak tongkam a suak tlang thei lo. “Cirh pakhat ihsin tithlum le tikha a suak tlang thei lo.” Pathian ih duhdawtnak cu mi pakhat lungsungah a khat asi ahcun milai damsung kum 100 sungah relcawk lo simcawk lo, tipithuamthum hnakin a thuk in a kau sawn mi Pathian duhdawtnak cu relcawk lo asi. Huatnak le huatnak tipungtu sim, ngai, dingah siloin Pathian duhdawt zangfah lainatnak thuthangtha simsuak dingin kawhmi, lakhran mi kan si.\nVoi tampi milai in kan ruat sual theu mi cu “ka simmi hi thudik asi” kan ti theu. Milai siatnak cu a dik asi. Milai pakhathman mitha kan um lo. Thudik asimi, miai siatnak le sualnak sim kan duh asile mi pakhat hnu pakaht siatnak rel hi leitlun damsung hmanah kan theh dah lo ding. Noah fapa Ham in a pa, Noah lawngfangkheh, taklawng in a it heihei mi thu a unau hnenah a simmi kha thudik asi. Ham in thuphan a per lo. Asinan a pa, Noah in Ham ih fapa Kanaan cu a camsiat. Ziangruangah tile thusia, a pa ih ningzahnak mualpho nak thu karhzai tertu asi. A dik, dik lo timi hnakin kan simmi thu in midang a mualphoh ter maw, Pathian duhdawtnak tipungtu asi maw, khat le khat duhdawt rualremnak a karhzai ter maw, kan tongkam theitu pawl nun tungdingtu asi maw, tvk in duhdawtnak in kan sim maw timi a fianter asi.\nPolitician pawlin lo bum hlah hai seh. Cumi khami ruangah kan ram a siat, kan miphun a siat, hlawknak kan co lo, Pathian in thlawsuah in pe lo, tvp in midang mawhsiatnak tongkam pawl zum dah hlah uh, a ngai khal ngaisak hlah uh. Pathian in a duhdawt ih anmah rundam dingin a Fapa neihsun a pek. Cutin Zisu Khrih in an sualman leibak peksak dingin Kros parah thihnak tiang a tuarsak mi milai pawl mawhsiat rero tu pawlin lo bum hlah hai seh. Mawhsiatnak, huatnak in minung a tuah tha lo, miphun a tuah tha lo, ram a tuah tha lo, pawlkom khal a cak ter lo. Mi pakhatkhat, mibur le pawlkom pakhatkhat in Pathian thlawsuah a colo nak thu ah midang a mawhsiat asile va zum dah hlah, a thu khal va ngai dah hlah. Amah le Pathian karlak thu asi. Tahhtimnakah, Falam pawlin Hakha pawl ruangah Falam khua a thim theh, a siat theh, tiah siseh Hakha pawlin Falam le Tedim pawl ruangah Chin politics a siat theh tiah siseh politician pawlin an mai diknak thu an simmi siseh midang mawhsiat tahratin lamtang ah lo tuah an tum ruangah siseh lo bum hlah hai seh. Buainak pakhatkhat siseh midang pakhatkhat ruangah Pathian in thlawsuah I pek dingmi i pe lo asi titu an um asile Pathian be nawn loin BUAINAK lole MIDANG pakhat Pathian kutcak kham thei tu ah an ruah mi cu be sawn mei ding an si. Pathian in amah hnakin a caksawn sersiammi a nei lo. Amah hnakin a caksawn le thiltitheisawn zianghman a sersiam lo. Pathian in a duhmi cu zan an itthaht lai khalah thlawsuah a pek asi.\nNulepa pawl fimkhur uhsi. Insang fanau pawl hna sungah huatnak thlaici tuh hlah uhsi. Hruaitu upa pawl, zumtu pawl, kan kiangkap minung pawl hnenah huatnak thlaici tuh tahratin huatnak tipungtu, satan siahhlawh tuan rero hlah uhsi. Khat le khat kar lakah rin hlelh awknak, hmuh thiam awk lo nak, thleidan awknak suahtertu tongkam lak ihsin thiar fihlim aw uhsi. Mi huatu pawlin huatmi an nei ringring ding. Duhdawttu pawlin duhdawtnak thu simcawk lo sim ding an nei ringring. Mangbangza Pathian duhdawt zangfahnak sawn in kan thinlung luahkhat aw sehla kan kaa ihsin a suakmi tongkam pawl cu Pathian duhdawtnak langtertu, tongkam a theitu pawlih nun tungdingtu, Pathian naih tertu, khat le khat karlakah duhdawtnak rualremnak a karhzaitertu sawn kha tong uhsi, ngai uhsi. Kaa in simcawk lo mi Pathian duhdawtnak in kan thinlung a luahkhat asi ahcun kan damsung ah sim rero hman sehla milai in kan phuang cawk lo ding asi.\n“Pathian in leilung hi a duhdawt zet ruangah a Fapa neihsun a pek ih amah a zumtu hmuahhmuah cu thi loin kumkhua nunnak an co ding,” (John 3:16). Pathian in a duhdawt zetmi kan hua asile vanramah Pathian thawn tuah tlang ding kan neilo. Huatnak cu a mit a caw. “Duhdawtnak cu a thin a sau ih mi zaangfah a thiam; duhdawtnak cu mi a iksiik lo, tluang a khawng lo ih a puarthau fawn lo. Duhdawtnak cu nun hel-hlong in a nung lo, amah ih zawn lawng a ruat lo, a thin a tawi lo, cule tisual mi parah thinciin a nei lo. Duhdawtnak cu thil ṭha lo parah a lung a awi lo, a sinain thutak parah a lung a awi. Duhdawtnak cu a bei a dong dah lo; ziangkim a zum, ziangkim a beisei ih ziangkim a tuar thei. Duhdawtnak cu cem ni a nei lo. Sikhalsehla profet thusim thiamnak pawl cu a reh ding; theih lo ṭong ih ṭong theinak khal a cem ding. Thiamnak le theihnak tla an hloral ding. …Atu-ah cun a hmun ringringmi thil pathum an um ih zumnak, ruahsannak le duhdawtnak an si; himi lakah a tum bikmi cu duhdawtnak a si. (I Kor. 13:4-8,13).\nMangbangza Pathian duhdawtnak in casiartu thinlung lo luahkhat camcin hram seh.


Falam innhmun thu ah Zamual Khuami lungawilo, Voihnihnak Ca an Kuat | Falam Online Media\nFalam innhmun thu ah Zamual Khuami lungawilo, Voihnihnak Ca an Kuat\nFalam innhum thar phorhmi thawn pehpar in C. Zamual khuami pawl in an lungawi lonak ca cu khuapi karh cangsuak tawlrel committee hotu hnen ah voihnihnak ca an kuat tiah theih a si.\nSeptember 9 ah an kuatmi a siih khuapi karh sungih tel dingin Zamual ram acres 243 an pek na`n ṭuanvo neitu pawl ih thu tiamkam vekin innsang tin hnen ah innhmun pakhat cio an pek saal lo ruangah an lungawi lonak ca an kuat mi a si.\nZamual khuabawi Pu Piang Thuan Thang cun, “kan leiram pawl hi Falam khuapi karh project sungah a tel ruangah Falam khuapi ṭhansonak a si ahcun kanmah lam khal in ṭulsammi innhmun in pek thluh ding an ti ruangah lungawi te`n kan rak pek.”\n“Atu ahcun Zamual khua innsang 57 hrangah innhmun 10 in pekmi cu khuami pawl karlak ah hmuhsual awnak sawn ah a cang thluh zik ih kan cohlaang thei lo. Tuhlan ih an thutiam vikin kan khua innsang zate hnen ah innhmun pakhat ciar in pek ding kan duh thu dilnak ca kan thunlutmi a si” tiah CH daily news hnen ah a sim.\nZamual khua ih ṭuanvo neitu pawl cun kan dung August 10 khal ah innhmun 10 si loin innsang tin hnen ah cozah ṭuanvo neitu pawl ih thu tiamkam vekin innhmun pakhat ciar le tlawngta pawl hrang border tlawng saknak hrang acres 1 leiram an duh thu cu mipum 57 hminkhen thawn ca an rak ngan dah zo nan zianghman sawnkirnak a um lo tiah theih a si.\nCuruangah atu ah ruat sak saal dingin dilnak an neimi siih innhmun 10 lawng thotho an pek ding a si ahcun leiram acres 234 an pekmi lakkir an duh saal thu cu rampi President hnen ah dilnak an nei tum tiin khua upa pakhat cun a sim.\nAtui` innhmun thar 427 an phorhmi cu September 7 ihsin thaisun tiang Tamah zungah dilnak ca pakhat ah Ks. 5000/- in an zuar ih a leitu 500 lenglo an um zo ruangah ting 25 lai an ngah zo a si.\n← Chinram Siipin minister Pu Soe Htet to mi Cet Lawng AA in Kap\nLebanon: Beirut Tipikap ah Kaangmei Suak, Mipi thlaphang in an um – Video →


Leitlun ram ṭhenkhat ih danglam ce Christmas Ni sunglawi hmandan | Falam Online Media\nLeitlun ram ṭhenkhat ih danglam ce Christmas Ni sunglawi hmandan\nFale pawl hrang Christmas thingkung ceimawinakding sumsaw neilo nuhmei nu cu Maimon pawl in an zangfah tukih zaan an itthat sungah an inn-hmai ih Christmas thingkung cu mawizet dingin Maimon rang thawn an rak ceimawi sak thluh. (Ukraine Thuanthu)\nCuruangah Ukraine ram ih Phunhnam ṭhenkhat cun Maimon rang cu dauṭhatnak ah an ruat ih tuisun tuini tiang Christmas hman/hmuaknak ih Inn, thingkung ceimawinak an nei tikah Maimon rang vek ceimawinak an telh ṭheu a si. Biaknak lam puai tuah ding hrang ih Julian calendar hmangtu ṭhenkhat vekin January ni 7 ih Christmas hmangtu khal an um.\nA hnakum khal ah cartoon zuknung tawi cu hlanvek tikcucaan ah an thlah lala. Cutin kum tin deuh thaw an thlah ringring ih Sweden mi miṭhenkhat cun Christmas hmandan ciikhat vekah an ruat lan ta.\nDecember 5 hrawng in nauhak pawl in Christmas ih hruh dingmi an but pawl cu carrot thawn meisa kiang ah an tanta.\nSinterklaas (Mirang pawl ih run cawng lehmi Santa Claus) in but sungah laksawng phunphun a tanta ding timi ruahnak an nei ih Sinterklaas tomi Raang rangpi “Amerigo” hrang ah carrot an rak pe ve.\nAn rak tuahthok kum 1966 ihsin tuikum tiangah Mee lem cu voi 36 an urkang zo a si.\nAn ram Christmas hmandan cu KFC ei hi a si. Ziangruangah KFC ngelcel an hmang ti`n thusutnak a um ṭheu ih simfiahdan a bangaw lo. Nan, mitamsawn cu Japan ih KFC zuarhmaisabiktu cun a arsa kio a khawng theinak dingah Japan mipi a bum ti in an zum. Ansimdanvek asile KFC zuartu cun Santa Claus thuamhnaw a hruk ih American pawl ih Christmas rawl tiah au phah in puai hmun ah a thehlar ruangah a hlawh tling tiah an ti.\n← Motor man rulh nak ding ah Falam khua in a lo Ṭul\nMalaysia ih Mithi cu Falam ah Ruakvui siang →


Zapi Lungkimmi Tahfung - Chinland Today Media\nDecember 29, 2010 1:03 am·0 comments\nZiangbangtuk a tummi miphun a si khal le tuihsun ih ka lo zirhmi daan vekih a dingmi daan cu zohman in an nei zik lo. – Daan. 4:8\n– Zekhariah 9-12\n– Thuphuan 20\nInternet an tuah thok peklai ah a hnokzetmi Web sersuaktu pawl in anmahte an thlun dingmi daan pawl an tuah. Asinan a buai sinsin. A buaimi pawl lakih pakhat cu computer pakhat parah a ttha nain a dang pakhat par ahcun siar a theih lo. Daan felfai le remcangte ih thiltuahnak a umtuk hrih lomi US ram Nitlaknaklam ahcun internet hi uk theih lomi le thil buaizetmi pakhat (wild Web) a si tiah a tuahtu pawl in an ti. A hnok buaizetmi sungin daan suahpi dingah zapi lungkimmi tahfung hrangah midang hnen in lungkimnak an dil.\nHimi in Israel pawl Izip ihsin an suah tikah an hrangih Daan a thupit zia in mangter saal (Daan. 4:1). Daan um lo cun uktu um lo vek an si ding. Daan an neih tikah uk awknaklam ah midang hnakin an uak deuh ih an Pathian ih tum zia miphun dang pawl hnenah an langter thei (c.8)\nSualnak le mai’ zawn lawng ruatnak thawn a hnok buaimi kan leilung ah daan suahpi dingin zumtu pawl cun daan famkimtertu Khrih (Matt. 5:17) ih daan ah kan ap awk a ttul (Gal. 6:2). Khrih ih dinmi daan kan thlun ih Pathian ih in duhdawt vekin Pathian le minungpi duhdawt ding daan ah kan ap aw asile pakhat le pakhat karlak ah remdaihnak a um dingih kan Pathian ih tum zia leilung ah tetti kan si ding. – Julie Ackerman Link\nPathian ih in kawh vekin hmai ah feh uhsi,\nA sunglawimi Jesuh thiisen in in tlen zo;\nA duhdawtnak langter dingah, a nun daan ih nung dingah,\nA thuthangttha sim dingah, a zaangfahnak pe dingah. – Whittle\nPathian le kan minungpi kan duhdawtnak ihsin\nPathian ih tum zia leilung in a thei ding.


Hna tuan lo ih um thei hi uar ding a si pei maw? - Chinland Today Media\nHna tuan lo ih um thei hi uar ding a si pei maw?\nFebruary 5, 2009 4:15 am·0 comments\nBy- Khar Thuan\nKan dunglam caan ahcun mipa in nupi hnatuan lo ih cawm thei uar san deuh a si. Nu pawl khal in cawm thei tu ding pasal hi an rak cuan deuh ngaingai. Cozah hna tuan pasal nei thei pawl tla cu hnatuan lo ih fangcang buh ei tukto ti ih ruah sang zet le ka thaw zet ih rak thangthat cio an si.\nTu lai ah hin ka theih thlithlam vek a si le nu pawl ih an rel mi cu mipa pawl an hrokhrawl tuk thlang, mipa zangzel hna tuan huam lo pawl in mi lian nunau an hawl an ti. Milian fanu an ton lo le mino thatha khal in nu thlawi lo le nuhmei milian an hawl mai an ti. Nu pawl in hnatuan huam lo mi ze, zuri sabah, mi zuva, cawm tul mipa pasal nei pang lo ding in ralrinnak an pe-aw rero thlang.\nHnatuan lo ih um thei uar kan sinak a langmi pakhat cu ramdang ih Baibal tlawng kai pawl hna tuan phah ih cawm-aw an um pang le nautat deuh an si theu. Pastor tuan cia pawl le phei cu minung ti hnim lo in pakan ti an va hnim ti tiang in copo nak ah hman a si. A ngaingai ahcun mi teima, mah le mah cawm aw rori ih tlawng kai thei cu porh tlak sawn ding a bang.\nCu vekin mino tampi tla cozah tlawng kai kan va si hman ah a mah te hna tuan phah in tlawng a kai thei mi cu uar deuhdeuh ding a si ko. Tuan mi pakhat lawng nei ih tuan dang cem lo cu a tha tuk thotho nan hna pakhat lawng a si lai. Tuan phah zir phah ti mi cu hnahnih cem thei a si ih a tha sinsin ti ih ruah ding a si deuh ko.\nA si le hna tuan kan uar ti-aw seh la, ram leng cu ka thei tuk lo ruangah sim ngam lo in ramsung kan rel pei. Asile Lai ram ah tuan ding a um lo na ti ding maw? Na ti theu ka ti ve theu ko. Ruah that sal ahcun tuan ding a um ko ti a theih ding ka zum. Kan tuan zat in kan ngah thei deuh lo ti sawn hi a dik deuh ding. A tu ramdang ih kan hna tuan dan vek cio in tuan ahcun ngah zat cu a bang aw lo ding nan tuan ding cu a um hrimhrim ko.\nCun, a um lo le theih lo thu khal si lo in inn lam a si tiih kan daithlan thu khal a si thei. Hna tuan tenau deuh le fate in thok hmaisa tum lo in hnatuan tum tuk le tangka hram tampi lawng ih hnatuan kan tum ruang khal ah a si thei. Hna tuan kan upat lo thu, tuan lo ih um thei, in le ei huahho thei kan uar hrimhrim khal cu a si thei ve.\nMizo ram ih kan rak hlawh-awk theu lai thil tu tiang langfiang zet ih ka hmuh-awkmi cu ram dang ah mihmuhlonak ah kan va hlawh-aw ih inn lam ih hnatuan fial theih lo, tuan huam dah lo pawl hman in mi ek ruh tiang khal ngam in teimak kan va suah ciamco. Cule kan hlawh sun mi te thawn inn lam ah kan tlung tento ih karhzai ter tum cu sim lo, tuan ding zianghman a um lo kan ti ih kan to, kan um a har ih kan in, kan ei , a cem in kan feh lala.\nHnatuan ih cawm-awk thei hi uar a tul ih tumtah fumfe nei ih um tla a thupi. Fimnak kan zir khal ah cu tiang ka zir ding ih cu tin kha tin ka hmang ding ti tiang ih tumtah nak fel fai neih a tul. Nei cing hman in tuan suak a har ih neih lo cu hloh lawlaw a si ko. Cu vekin nuncan khuwsaknak ruat in kuli kan hlawh a si khal le kum ziat ka hlawh ding, ziangzat ka khawl ding ih hmai lamah ziang ka tuah ding ti ruat cuca lo ih kan um men ahcun kum a cem ding ih ziang cuca lo in kan cem ve ringring mai ding.\nMi kut hnuai ih thinlung zinfe zet ih rei tuk hnatuan cu tum lo ding tha tak a si. Um lan ta lo ding pawl hrangahcun. A rei tuk tik ah kan nu kan pa, kan u kan nau sungkhat khua le pi pawl tla hmu aw lo ih thihsan-awk tla a tam. Kan mah hrimhrim khal siang-aw lo cing in lai mi pawl ih na kan ti zawng takhla pi ih lu phum-awk khal a um pang thei mi a si, a um khal a um phah rero zo.\nNu pi fate pawl thawn then-awk rei tuk tla a tul, thil tha lo tampi a suak thei. Cuti si sawn lo in kanmah khua le ram te ah zohman ih uk lo, mah duh can ah ding, to thei phah in, nu le pa u le nau thawn, nu pi fate kiangah tuan tento sehla kan farah tuk cuang lo ding ka zum. A zat a bang aw lo hman ah ram dang ih kan tuan daan vek ih teimak zet ih kan tuan ahcun sum lut kan nei thei ringring ko ding.\nVeikhat ngah ah a tombor ngah ih sung le khat pawl thawn hlat-awk ringring hnak cun mal deuh ngah khal le inn lam sungkhat pawl kiang ih um thei hi a manhla zet, a vaih ih vai ti si lawlaw cenglo ahcun. Inn lam a si ruang ah thin lung neh-aw lo in hna tuan huam lo ih um panglo ding cu a thupi zet ding.\nCan tawite sung hrangahcun a hram din-awknak ding ah sum lut tam pipi ngah cu a tha, nain tampi ngah duh tuk ruang ih lam hla ih rei tuk um hi thil tha a si bik lem lo ding, sumpai a thu pi nan minung kan thu pi sinsin. Hnatuan kan uar ahcun kan umnak ram ah a tam le a mal tuan ding a um ko. Hna tuan uartu si hmaisa a thupi ding.\nTu lai san ahcun Tlangval pawl in Fala ngiarnak khal ah hna kan tuan tlang ding ih kan cawm aw ding ti vovo ding a si sawn. Nu khal in i cawm theitu a si kei maw ti in thla pang tiatia sawn lo in i cawn thei lo khal le ka lo cawm mai ding ti awk vulvo mai ding a si ko. Ram leng ih hnatuan kan uar vekin inn lam khal ah hnatuan kan uar ahcun cawm aw thei ding kan si ko. Kan rama har tuk e ti ih aihram rero cun zianghman a suah pi dah lo ding.\nRam dang ih harsat tuar ringring tla Pathian in in siang cawk lo ding ih inn ih kan tlun leh cio tikah neih cia cen in hnatuan lo ih um thei maw kan uar deuh ding, asilole neihsun te a hram ah hmang in hnatuan tuito ih cawmawk thei ha kan uar deuh ding?.


Mithianghlim John the Baptist suah ni (June-24) | Radio Veritas Asia\nMithianghlim John the Baptist suah ni (June-24)\nFala Thianghlim Maria vekin Johan khal le a kumkhua Vancungram ih a luh nak puai lawng si lo in leitlun ih hrin a si nak Puai tuah dingah a cuangcee in tikcu remcang a ngah. A nu le a pa pawl cu Pathian ih mithmai kaa ah mi tlaitluang zet mi an si. Elizabeth cu nucing a si ruangah nau a nei thei lo ih a kum khal a upa vivo thlang. Nikhat ah Zechariah cu Biakinn ih Pathian hna a tuan lai ah Vancungmi Gabriel in lang nak a hmuh ih, “Zechariah, na thinphang hlah! Pathian in na thlacam nak cu a lo cohlang ih na nupi Elizabeth in Fapa a hring ding,” tiah a rak sim. An mah cu an tar thlang ruangah Zechariah in a sim sal. Gabriel khal in, “Ka tong mi na zum lo ruangah ka tong mi a cang hlan sung hmuahhmuah tong thei lo in na um ding,” tiah a rak ti.\nElizabeth Fa a hrin hnu niriat ah an sungkhat unau, rualpi pawl le an inn hnen pawl an ra ih naute cu vun zim tan nak an lak ter. A pa ih hnam thlun in, “Zechariah” tin a hmin pe dingih an ti tikah, Elizabeth in, “John tin kan ko ding,” tiah a rak ti. An innsungsang ah cuvek hmin nei zohman an um lo ruangah an mang a bang theh.\nAn pa khal in cahnah in, “a hmin cu John a si” tiin a rak ngan. Cui caan ah a kaa cu rin lo pin a hung ong aw ih, “Isarel ih Pathian hnenah sunlawi nak um hram seh,” tiah Pathian cu a thangthat. Naute cu nikhat hnu nikhat a thang lian vivo ih thlarau thianghlim thawn a khat. Isarel miphun pawl hnen ih lang nak an hmuh hlan lo nelrawn ah an rak um.\nLeitlunhuap innsungsang thureltlangnak ih rak tarlang mi hmasabik kutsihnak a la tu Blessed din hmunih khaisang mi nupa te. (June 24, 2022)\nMithianghlim Cyril of Alexandria (June 27)\nMithianghlim John the Baptist (June-24)\nSt. Aloysius Gonzaga a thih hlan te ih a Nu hnen cakuat


Mourinho Ih Duhthusam Champions League Quarter Final Draw – Times Of Chinland\nMan United Coach hlun Mourinho cun tuitum Champions league quarter final draw ding hrang duhthusam a rak nei ve ih a rura in a turu lawlaw.\nMourinho hi Man United an dawisuak hnu ah bawhlung coach hna a tuan hrih lo nan,BeIn Sport in bawhlung thureltu hna a tuan bangin bawhlung thuhla thawn a ciah aw ringring.Tuitum champions league quarter final draw ding khalah Mourinho cun duhthusam a rak nei ve ih hitin rel.\n“Ka duhdan ahcun Premier league club pawl hi quarter final ah tong aw thluh hai sehla ka duh.Cutin team 2 in semi final an kai ngah tengteng ding.Man United vs Man City tile Tottenham vs Liverpool tiin tong aw hai sehla puai rorum zet a si hrimhrim ding.\n“Hmundang ah Ajax le Porto tong aw sehla ka tizet.Ziangahtile group dinhmun ihsin an lek thazet veve ih an pahnih an ton awk tikah team 1 cun semi final a lut thei ding.Culawng siloin an lek tha ih semi final an luh thei cun Netherland mipi le Portugal mipi hrang lungawiza a si ding.\n“Cangthei sehla Barcelona le Juventus cu semi final lole final ih do awk ter ka duh,ziangahtile club thazet pahnih le player picang zet pahnih doawknak ding cu a rorum in a picang tuk ding.Curuangah annih pahnih cu quarter final hrang ka ui deuh ih sangsawn hrang ka beisei zet a si” a ti.


Myanmar Entertainment khawvel ah Thimzing a tlung, ruah san ding a mal - Falam Online Media\nMyanmar Entertainment khawvel ah Thimzing a tlung, ruah san ding a mal\nApril 14, 2021 Ni Hnem Sung\t0 Comments\nRalkap ukhruainak dodal in rampihuap mipi cangvaihnak a cak zet hnu February thla lai hrawngin Daan lo ih rampi thuneihnak latu SAC ralkap thlaphang in a um thok ih CDM thapetu le mipi lam ṭangtu Myanmar lemcang khawvel ih hminthang siseh, mipi thinlung neh zettu social influencer pawl khal ပုဒ်မ ၅၀၅(က) thawn thubuai tuah sakin SAC ralkap in kaihkhih an tum thok ih ca phunphun suah in mipi an ṭhih thok.\nSAC ralkap ih thusuahmi ahcun “rampi a keel awh thei ding duhlo ruangah tumtah nei in cozah hnaṭuan CDM tel dingih thapetu, Daan loin rampi ukhruai tumtu CRPH thapetu, thuthang diklo thehdarhtu, khuatlang mipi hremawknak (social punishment) tuahtu cu ပုဒ်မ ၅၀၅(က) orh terin thubuai tuah sak an si ding” tiah SAC ralkap in mipi theihternak an nei.\nAdanglam zetmi pakhat cu ပုဒ်မ ၅၀၅(က) thawn thubuai an tuah sak mi ah Kawlram Entertainment khawvel (Zuknung, Music le mipi tihlimnak dangdang) ih hminthang tamzet an tel. Cuvek a si tikah SAC ralkap ih thubuai tuahmi hin Myanmar Entertainment khawvel nazetin a khawng tham pei maw timi ruahding a um.\nSAC ralkap in thubuai a tuah sakmi Myanmar ih mihminthang ṭhenkhat cu လင်းလင်း, မောင်မောင်အေး, လူမင်း, ဝိုင်း, အာဇာနည်, အိန္ဒြာကျော်ဇင်, သန္တာလှိုင်, မင်းမော်ကွန်း, သက်မွန်မြင့် , ကျားပေါက် + Han Htoo Lwin (2?), ဇာဂနာ , director မင်းထင်ကိုကိုကြီး, ကျော်သူ … tvk an si ih kaihkhih tuar zo khal an um ih hmun dang ah himnak hawl ih rak beu man khal an um.\nThubuai tuah tuar cazin kan zoh a si le Myanmar zuknung khawvel ih mihminthang, director, Music khawvel ih hminthang milar tamzet an tel ih thubuai an tuah sak mi lawng hman ah buai tham a si zo.\nAsancu hih mihminthang pawl thawn pehpar awmi zuknung, music tvk pawl cu khuatlang ah tlangzarhnak neilo dingin le tlangzarhnak neitu hmuahhmuah cu thubuai tuahsak an si ding tiah thuthannak an nei. Cuihtlunah April 4 ah ramsung TV/Video network neitu le FM radio station hnen khalah tlangzarhnak neilo dingin SAC ralkap in ralrinnak ca a pe hai.\nKawlram ah hin zuknung phunphun thlahsawngtu zuknung media le Application phunphun thawn zuknung, music tivek thlahsawng ih pumcawmtu media/company tamzet an um ih cupawl khal SAC ralkap ih thusuahmi in nasa zetin a khawng ban hai. A ṭheuh suah hai. Mipi ih duhbikmi, sum an laklutnak bik hminthang pawl ih zuknung, hla tivek an thlah thei nawnlo ruangah harsat an tong.\nMyanmar Entertainment khawvel ah tuhlan kum 1 luan zo, 2020 kum thok hrawng khan harsatnak an tong thok zo. Covid 19 boruak in zuknung khawlvel a ti cawl ih zuk thok mi, zuk ṭheh zik mi, tlangzarh manzomi zuknung zateel in a um. Zuknung khawvelmi mipakhat cun zuk ṭheh zomi zuknung zatekom man hi kyat billion 60-100 hrawng a si ding a ti. Cupawl cu Covid boruak um lo in ralkap in rampi tibuai hlah sehla tlangzarh manzomi hlir an si ih paisa billion tamzet laklut theihnak lamziin pakhat a si ih Myanmar Entertainment khawvel cu a keel te a awh ter thei ding.\nMyanmar Entertainment khawvel ah tlaksiatnak tuartu midang pakhat cu zuknung piah nak innpi saktu pawl an si. Tuhlan ralkap ukhruainak san lai ah rampumhuap khua tamzet ah cozah ta zuknung piahnak zung tawkmawi a rak um. Cupawl cu thuneitu an mah pawl thotho in an ṭheuhsuah thluh ih zuknung piahnak zung a mal phah hlei ah Entertainment khawvel ah tlatsiatnak tumzet a rak thleng. Cumicu kum 2015 hrawngin hram ṭan sal a si ih a feh tluang zik thlang tifang ah Covid boruak le rallokap buainak a rak suak lala.\nAtakcun, a tu ih ပုဒ်မ ၅၀၅(က) thawn Myanmar ram ih milar thubuai an tuah sak mi hi March 30 ih SAC ralkap meeting ah ralbawi MAH ih forhfialnak ihsin a ṭan thokmi a si.\nRalbawi MAH in ruahnak pe phungpha vekih a ṭongsuak hnu nihnihnak hrawngin ပုဒ်မ ၅၀၅(က) orh ter ih thubuai tuahsaknak cu Facebook cahmai ah a lang thok. ပုဒ်မ ၅၀၅(က) cu mipakhat in cozahpi/ralkap a dokalh caan ah siseh, a hnaṭuan upatlo, ziangah siar lo ih a um tikah thubuai tuahsaknak ih hmanmi a si ih cuvek daan pahbaltu cu kum 2 thawngtlak lole paisa kuan lole a pahnih ih tuar ding khi a si. Asinan, tu ahcun ပုဒ်မ ၅၀၅(က) cu SAC ralkap in an mah duhdan zawngin an rem an phuahcawp betih anmah dokalhtu le an mah duhlo zawngih umtu hremnak ah an hmang.\nTuah, kan dinhmun kan zoh a si le ပုဒ်မ ၅၀၅(က) thawn kum 3 thawngtlak dingih thuṭhensak mi hmuh ding an um ih ပုဒ်မ ၅၀၅(က) thawn thubuai tuah sak mi midang pawl khal an kai a si cun thawngtlak thei dinhmun an si. Cumi ah Kawlram Entertainment khawvel ih lemcang thiam hminthang, director hminthang le mithupi tamzet an tel ih ralbawi MAH in tuvekin rampi cozah thuneihnak a kai ringring cun a ciim cuahcomi rampi pursumnak, Fimzirnak, Harhdamnak lam vek thotho in Myanmar Entertainment khawvel khalah thimzing a tlung dingih tungding sal theinak lamziin hmuh a har zet ding tiah ramkhel mithiam pawl in an rel. ***(စည်သူအောင်မြင့် via VOA, + Opinion)\n← April thla thok ih mihlo Chinpa cu thi cia in a ruak an sar\nWay Moe Naing kaihkhih a si veten Sweden Embassy in theihternak Capi an suah cih →\nZaan thim hnu ah Khine Thin Kyi ih pasal Ko Khant Naing an kai


MP Pawl Hi Kan Soisel Siang Pei Maw? AW - Chinland Today Media\nJuly 29, 2015 12:09 pm·0 comments\nChinland Today Media ih neih mi Chinland Today Facebook Group ah Salai Van Kio in Kan MP pawl khui tawk ah nan um ṭheh timi a ngan. Mi 247 pawl in Like an pek ih mi 92 pawl in mak zetzet I an comment. An comment pawl zoh tikah ramkhel party tongpa ṭan ih ṭan lole hmuhnak bi le ruahnak kau lo zetzet khal a um. Awmang lo zet ih rak sut ih rak eltu khal an um. Hi tiih mipi lam ih ruahnak bangaw lo celcel lakah MP Pawl Hi Kan Soisel Siang Pei Maw? tiin kan MP pawl kan zoh dan, Media le news agencies, mipi pawl ih kan lungput um tu dan ding mallai tarlang sehla. Online Facebook ah a thupi lo tiih rak ruat tutla an um men ding. Asinan tulai online cu santiluan thawn a sihcihaw mi a sizo ruangah Online men tiding a si thei nawn lo a si.\nVankio ih a ngan mi cacu hitin a si “July ni 28 sun Laitlang le Kalay ti a lian rero ah ah Chin MP pawl le Sagaing CAM ih facebook wall cu hivek men a si.\nJuly ni 28 ih wall update tu hi Sagaing CAM Pu No Than Kap a si ih a zuk tarmi cu nauhak pakhat hri fawkih tap rero khi si.\nZiang khal sisehla anmah mee rak thlak tlingtu mipi pawl an haiih kan um rero lai ah an wall ihsin khal in thlakung zonnak awkam pakhat khal kan hmu hai lo.\nCun Lairawn ih Chin Media pawl teh mipi hrang kan tuanvo kan ci maw.” tiin a tarlang. A zuk hmanmi pawl cu CAM Pu No Than Kap ih facebook wall, MP Khuang Ling ih facebook wall le MP Louis Zung Hlei Thang ih facebook wall pawl an si.\nMedia pakhat lole Journalist pakhat, asilole news agencies pakhatkhat hin, kan MP pawl ih hnaṭuan mi hnaṭuan lo mi, hnaṭuannak, an um dan pawl a sinak vek ih an ngan mi hi soisel a silo. An tuah diklo mi ah le an tuah sual mi pawl ah soiselnak tuahtu ding le mipi hnen ih thudik thantu ding khal Media a si. Hi pawl hi News Agencies, News Media le Journalists pawl ih ṭuanvo hrimhrim a si.\nA na cang theilo Ramsung Media pawl khi seherhza ngaingai kan si sawn. Cuti a sile ziangruangah MP pawl lawng maw an thuhla kan ngaihven ding!! Silamlam lo, Chin mi vantlang ih thil cang mi pawl, diklonak ih lairel thutluknak, mimal canvo pahbal saknak le namneek awknak pawl khal a tarlang ding mi a si.\nAhleice in MP pawl cu rampi acozah ih thuhla thlentu ding le ausuaktu ding hrangih mipi pawl ih hril mi an si ruangah mipi auaw hmangin Media pawl in an nor ding mi hrimhrim khi a si. Hi tiih media ih a nor tikah a dik lo mi thawn an sinlonak pawl a puhhrim ahcun Media khal cawhkuan tertheih a si. Cucu daan asi. Kan dung nai teah President Thein Sein ih thuhla diklo ih an ngan ruangah thuthang cazual zohfeltu pahnih $ 800 veve an cawh. Cuvek in cawhkuan tu, kan ram sung media lawng siloin, leitlun Media tumbik AFP, AP, ABC le agencies dangdang pawl khal an kuan thotho. Himi ruangah Media Ethic le a mawhphurhnak theifiang lo in thuhla zingzoinak hi zohmanin an tuah dahlo a si. Curuangah thuthang midang ih ngancia, mai ngan mi vekih rak latu hi rukru tiih an rak tinak khal cu a si. Mawhphurhnak nasa zet an liang parah a um ti a fiang a si.\nHivek theihthiamlo dingin kum 50 leng, mai thu ih lalnak hmangin Ralkap in in rak ukbet silawm!! Tulai santhar mino pawl in cumi Media le news agencies, Journalist pawl ih an thacahnak theithiam lo ih kan rak um a si thotho ahcun, mi pakhat ih laknak, mai duhnak ih thurelnak, mipi bumnak pawl hi a thleng hrimhrim ding a si.\nMedia in online in asilole, cazual in a silole zuknung in lole, Radio in zalenzet ih a cangvaih thei le rampi roreltu pawl ih rorelnak le MP pawl ih hnaṭuannak khal a tluang in mipi hrangah zalennak a suak thei.\nAhleice in tui kan dinhmun vek; Tilian, Meikang, Inn lo lonsak awknak pawl tla hicun kan MP pawl ih ṭuanvo tumbik a si. Cucu mipi pawl ih kan hriltlinnak san khal a si. Mipi hiipnak tuah menmen ih thukam men hi a tawk lo. Tuvek caan ah rampi acozah hnin dingin an ausuak ding mi a si. Cuvek ih au suak theilo MP kan nei a si ahcun kan MP pawl cu hrilawknak ah a ausuak thei ding ih kan zum mi le kan rinsan mi kan hril ding a si. Cucu mipi pawlih kan thuneihnak le kan canvo, kan huham a si.\nHi tiih ti tikah Media in a duhduh in MP le upa pawl a sawh ciamco ding tinak a silo. An tuah ding mi awm le an tuah ding mi hmangmawi pawl tuah hna thiamlo, hnaset an tun c aan ah Media in mipi hnenah MP pawl cangvai dingin an hninter hrim ding mi a si.\nCuruangah MP pawl le upa cungcuang deuh pawl Media ih a tham, angiar tikah mipi pawl in a dik maw diklo tiin felfai ten kan zoh thiam ding hi a poimawh zet. Kan rak ṭan mi an si ahcun an tuah ṭhat mi pawl tarlang, pholang thei dingin media pawl sor hna le hman dan thiam ve in mipi lam khalin ṭan hmun kan rak khuar ve ding a si.\nHivek ih ṭuankhawm thei ding kan duh ruangah kan u le pawl in an sankhat cem in, an thisen le an nunnak pawl, Uktu tawhrot Ni Win san ihsin tui ni tiang mipi zalennak ding hrang an rak sual rero zo. Asinan mi pakhat lole mimal duh filor ruangih a diklo mi tiang kan pom ahcun Ni Win uknak ihsin kan au rero mi le kan sual tum rero mi, mipi zalennak famkim cu kan co thei dah lo ding a si. Kan MP pawl hi an sunglam ihsin kan nor ding hrimhrim mi a si. Curuangah mipi hrang hnaṭuantu ding ih kan hril mi an siih, rorel thuneihnak anneih vekin, mipi pawl khalin an parah ruahsannak le dingtluk lairelnak thawn kan ngiar ringring ding a si.#


Falam ih Covid 19 mina case no. 29008 in Siizung suahsan, Tufang Falam Dinhmun | Falam Online Media\nOctober 20, 2020 October 20, 2020 Ni Hnem Sung\t0 Comments\nFalam khuasung ih Covid 19 mina hmuh hmaisabik cu a taksa par ah nat hrik a um nawn lo ruangah rampi Harhdamnak le Lehpannak zung sian nak thawn October 20 zing ah an tuamhlawmnak Falam Siizungpi ihsin a suak zo a si.\nAmah cu Hlawnmual khua mi kum 18 upa a siih rampi hrilawknak hrang kilkhawi danding palik training kai nak hmun SHS No.1 Tlaawnginn ih Covid 19 nat nei maw, neilo an check lai ih hmuhsuak mi mina a si.\nHih thuthawn pehpar in Falam Siizungpi ih hnaṭuan mipakhat cun, “tlunlam thusuah vekin October 9 ah rampi Hrilawknak kiltu ding training kai nak hmun ih mipum 167 pawl cu Covid 19 nat check nak kan nei.”\n“Cumi lak ah Hlawnmual khua mi kum 18 upa taksa par ah Covid 19 nat hmuhsuak a si. Falam Siizungpi ah tuamhlawm dingin hruai cih a siih Siizungpi Isolation Ward ah ni 11 sung tuamhlawm in a um. Tu ah, Antigen Test Kit thawn an zoh sal ih a taksa par ah nat hrik a um nawn lo ruangah rampi Harhdamnak le Lehpannak zung sian nak thawn Falam Siizungpi ihsin October 20 zinglam ah a suak zo a si” tiah FOM hnen ah a sim.\nAmah cu rampi thusuah vekin ni 7 sung a hran ten zohkhen sung a si ding ih cuih ni sungah a taksa par ih natnak a hlo fai a si le thlah zalen a si ding.\nFalam khuasung ah October 18 tiang Covid 19 namhnget mina pali an um ih, nat nei hmaisabik a dam zo ruangah Falam khuasung ah Covid 19 mina pathum an tang a si.\n← Covid 19 mina lam sak tu Silchar Dr. pa cu mipi duh a co hlei ce\nCovid 19 volunteer hmuhsuamtu mipakhat cu palikzung ah thubuai tuah sak →\nNLD party in Lairawn CAM cuhtu Pi Lal Rin Muan Policy


2008 Daanhrampi ṭhiat bal fel a si zo thu CRPH in a phuang - Falam Online Media\nMarch 31, 2021 March 31, 2021 Ni Hnem Sung\t0 Comments\nKawl ralkap pawl in rampi ukhruai thuneihnak laknak ih an hman mi 2008 Daanhrampi cu March 31, zaan nazi 11 kim zik ah Committee Representing Pyidaungsu Hluttaw – CRPH in ṭhiatbal fel a si zo tiah ca suah in tlangthannak an nei.\nCRPH ih casuahmi ahcun “2008 Daanhrampi kan bal san cu ramsung Tlangpar miphun kim huappi ih beisei mi dingnak le tawkzawn ruah thiamnak, bangrannak le zalennak dik ah hram a bun mi Democracy zalennak le mahte ukawknak pompi theimi Federal Democracy sersuak dingah a si.”\n“2008 Daanhrampi cu ralkap ukhruainak hram hnget tertu le san sau tertu hrang ih sermi a si ih Federal Democracy dinsuahnak hrangih khamtu pakhat a si.”\n“Ralhraang ralkap pawl in 2021, February 1 ah 2008 Daanhrampi pahbal in Myanmar kumpi cozah thuneihnak a lak ruangah cuih Daanhrampi cu bal ṭheh a si zo.”\n“Ralkap ukhruainak tawpter ding, 2008 Daanhrampi ṭhiatbal fel ding, Federal Democracy sersuak ding in le mipi hril tlin mi cozah dinsuak ding ti`n ruahrel lungkim mi Federal Democracy cu Myanmar ram ah sersuah a si zo.”\n“Curuangah Committee Representing Pyidaungsu Hluttaw cun 2008 Daanhrampi cu 2021, March 31 ah a ṭhiatbal fel thu a phuang a si” tiah an ngan.\n← Falam Zipeng zung ih hnaṭuan mi 4 cu Permanent in hnaṭuan an ban\nKum 5 mi naute pawngsual thattu cu TNLA ralkap in Thih Daan Tat →


Muvanlai Pakhat Thuanthu (2-3) - Chinland Today Media\nMarch 8, 2016 3:39 am·1 comment\nMuvanlai Pakhat Thuanthu (2)\nVei khat lai ahhin siangpahrang pakhat in laksawng ah muvanlai mawi zet pahnih a ngah. Cui muvanlai pawl cu a hmuh dah mi vate hmuahhmuah lakih mawi bik an si. Curuangah zuan le nundan zirhtu ding ah muvanlaizirhtu thiam bik a fial.\nThla tam a liam hnu ah muvanlai zirhtu cu siangpahrang hnenah a ra ih, muanlai pakhat cu mawi le ropi zet in a zuang zuaizo rero nan, a dang pakhat cu a ra thlen pek ihsin thingkung hngettek pakhat ah a fu ih, a zuang duh lo lawlaw tiah a ra sim.\nCuruangah siangpahrang cun a ram sungih dawithiam le mi fim hmuahhmuah a ko khawm ih muvanlai cu tuamhlawm a fial. Asinanmuvanlai cu an zuangter thei cuang lo.Siangpahrang cun a khawnbawl le tlangbawi pawl a fial lala. A thaisun ah siangpahrang cun tukvirh ihsin khua a vun cuan ih muvanlai cu a futnak thing hngettek ah a um lai thotho ti a hmu.An zuamnak hmuahhmuah a tthathem lo ruangah siangpahrang cun, “Hramlak umtudan theithiamtu cun himi thubuai ih umzia a thei deuh men ding,” tiah a ruatsuak. Curuangah, “Lothlopa pakhat va ko uh,” tiah a fial.A thaizing ah siangpahrang cun muvanlai cu siangpahrang inn ih hmuan sungah a zuang zuaizo rero ti a hmu ih a mang a bang zet. Curuangah, “Thil maksak a tuahtu hi ka hnenah run hruai uh,” tiah thu a pe.Lothlopa cu an va hruai lohli. Cutikah siangpahrang cun, “Ziangtin muvanlaikha na zuangter thei?” tiah a sut.\nLothlopa cun, “Thil olsam zet a si, siangpahrang bawipa. Muvanlai ih futnak thing hngettek kha ka sat thlaksak men si lawm,” tiah a sawn.Kannih khal hi a sannak hmun thleng ding ih tuah mi kan si. Kanmah ahhin zum ban lo khop ih a tam mi thazang le thil ti theinak an um. Asinan can tampi ahcun kan futnak thing hngettek ah kan to ringring ih, kanmah thawn a naivai mi le kan nel cia mi thil kha kan pawk hnget eu-eu. Kan si thei mi thil siar cawk lo a um ko nan, hawl lo in kan um. Kan nel cia mi thil, a hahdam mi nun, le thil zaran menmen pawl lakah kan nun kan herkualter. Curuangah kan nun cu dinhmun sang ah thleng lo in zaran men ah a tang ttheu. Sunglawi zet ih kan zuansuah theinak ding ah kan ttihphannak thing hngettek kha sat tan in, kanmahte’n zalennak pe aw ding kan si.Credit: Ngantu theih lo.\nMuvanlai Pakhat Thuanthu (3)\nMuvanlai hin thlipi a hran ding tikah a hran hlan reipi ihsin a rak thei cia ti na thei dah maw?Muvanlai cu a sannak hmun pakhat ah a rak um ih thli a ra thlen ding a rak hngak.\nThlipi a ra thlen tikah, thli in tlunvan sang ih a thlir soh theinak ding ah a thla a pharh. Curuangah thlipi hrang rero tlun ah a thleng. Thlipi in hnuailam ih thil ziangkim a nuai siat rero lai khal ah, muvanlai cu tlunvan sang ah ropi zet in a zuang zuaizo rero.Muvanlai hi thlipi hrang lak ihsin a luat lo ih, hrial khal a tum lo. Thlipi kha tlunvan sang sinsin ih amah thlirsotu ding ah a hmang sawn. Thlipi a rak kengtu thli kha hmang in tlunvan sang ah a zuang.\nKan hnenih nunnak thlipi siava a ra thlen can ah muvanlai vekin thlipi tlun ah kan kaiso thei ve. Damlonak, vanduainak, lungngainak, hlawhsamnak tivek pawl kan nun ih a ra thlengtertu thlipi kha tlunvan sang ih kaisohnak ah hmang in, thlipi tlun ah kan zuang thei ve a si.Tu ih na hmaton a ttul mi ngenngiarnak thupi bik ziang a si? Cahnah parah vun ngan lohli aw. Cu thluh ah tlunvan sang ih a lo khaisotu ah hmang aw.\nHram: Ngantu theih lo ih “Soar Like An Eagle.”\nRun Herh Ling says:\non March 12, 2016 at 5:16 am\nNan tar tha tuk. Lungawi.


FEDERALISM | VCTH\nHome » Cahram » Theihkauhnak » FEDERALISM\nBy vcth on October 9, 2014.\nṬong, zumnak, biaknak le nunphung bangaw lo mi miphun dangdang daanhrampi pakhat (Ram khat) sungah hmunkhat te地 um tlang an duh tikah a thupibik ih an ruah mi cu, an zate地 bangrep in covo an ngah theinak ding ah a si. An khuasung ah siseh, pursum leilawnnak ah siseh, pawlkom dangdang khalah midang thawn bangrep in cozah in a zoh ding kha an duh bik a si.\nFederal system hmangih ukawknak acozah pi cun, thuneihnak hmuahhmuah cu hriltlin mi cozah hnaṭuan pawl hnenah a ap. Cuih cozah hnaṭuan pawl thuneihnak cu ramṭhen le khuasung pawl an huap ṭheh. An nih cu rampum huap acozah pi thawn kutzawm in ram le miphun hrangah hna an ṭuan tlang.\nCutin an ṭuan tlang lawng siloin, kumpi acozah cun, ramṭhen acozah le vengsung acozah thawn thuneihnak an hlawm aw (Shared) ṭheu. Ramṭhen pakhat a silo le, khuasung pakhat ah cozah in thuthluk a ṭul tikah, rampum huap acozah pi in buaipi lo in an mah ramṭhen lole khausung acozah hnenah zalen zetin thuthluknak an tuah thei dingin thuneihnak a pek.\nHitin thuneihnak a pek ruangah, vengsung le khuasung mipi pawl cu an ram hrangah ṭuanvo an neih zia le an tel ve a ṭul zia an thei awk sinsin ih, an mah te地 rikhiah -thuneihnak an nei ti khal an thei awk.\nDaanhrampi (Constitution) in federal system ih ukawknak cu a hngetkhoh ter ih, ramṭhen le ramsung ah ziang ti vekin thuneihnak an ṭhen aw ding timi khal hih daanhrampi sungah a tel cih.\nVengsung cozah cun an mah vengsung ih ṭul mi a tuahsak thei a ṭul ti cu mi zapi pom daan a si ko. Asinan, thuhla ṭhenkhat cu rampum huap acozah ih thuneihnak hnuai-ah an um. Cu pawl tla cu: ramdang pehtlaihnak, acozah sumpai, rampi humhimnak le carek pawl an si. Himi pawl hi ramṭhen tin le khuasung tin ah a um mi an si ko nan rampum huap cozah pi ih thuneihnak hnuai ah an um.\nKhuasung daan ṭhenkhat cu khawsung mipi duhdan in a si deuh. Ṭhimnakah, Palik, meisa kiltu (Mii-tat), tlawng uknak, khawsung harhdamnak tivek pawl cu vengsung cozah kutah an um.\nCozah pakhat le pakhat pehtlaihawknak timi um zia cu, acozah pawl a si mi, rampum huap, ramṭhen le khausung cozah pawl hmun khat te ah hna an ṭuan tlang mi khi a si. An nih cu, upadi ih um cia mi kha hmunkhat te ah an rel tlang a ṭul caan ah lungrual te地 hna an ṭuan tlang ṭheu. Hivek caanah, cozah pakhat le pakhat karlakah buainak le thu-elawknak a um a sile rampum huap cozah (National level government) in an thu a ṭhensak ṭheu.\nRam pakhat nih ramri kau-tuk a nei ih, a mipi pawl ih sumlut kha hmunkhat le hmunkhat bang aw lo in a thlau awk tuk tikah, kumpi acozah in an lakah bangrep te地 sumlut sumsuak a um theinak dingah a bawm. Mipi hnenih an khawn mi siah (tax) pawl kha hmun dangdang ih a um mi ramsung mipi hnenah bangrep mi covo an ngah theinak ding ah a tawlrel sak fawn.\nHimi federal system ah, khuasung mi pawl cu an duh vekin politics an tuah thei. Rampum huap acozah hrangah siseh, ramṭhen hrang siseh, khuasung acozah ah siseh an duhduhnak ah an tel thei. Hnaṭuan tam sawn cu ramṭhen le khuasung acozah pawl ih kutsung ah a um.\nFederal ukawknak ahcun political parties pawl khal an mah methlaknak bial (Constituents) cio ah an duhtawk in cangvai theinak an nei. Party pakhat in cozah pi ngah lo hman sehla, ramṭhen le khuasung cozah ah MP an ngah asile, daan tuahtu le ukawknak lam ṭuanvo neitu an si thei thotho.\nHminsin: Chin World Media ih July 27, 2011 ih suah zo mi a si.


Raltlan sinak ih Australia ram na thlen tikah - Chinland Today Media\nFebruary 3, 2009 7:17 am·0 comments\nBy S. Van Bawi Lian\nKawlram Ramharsak nak ruangah India, Malaysia, Singapore, Thailand le ram dangdang ih a tlan tu kan Chinmi pawl Australia rampi an thlen tik ih theih ttha mi a si ding ti ruah san nak thawn Raltlan sinak ihsin Australia ram na thlen tikah tin a tlangpi thu in ka rawntar lan nak a si.\nAustralia ram in kan lo hmuak\nA hmaisa bik Australia ram ih na ra thlen veten AMES (Adult Multicultural Education Services) lole organisation dang hmangin MIC ( Migrat Information Centre ) pawl in nangmah lo hmuak tu ding le nangmah lo tuamhlawm tu ding an lo ruat sak cia ding. MIC ih palai an thlah mi cu thlennak hmun ih zir in a bangaw cio lo. Australia,VIC state sungih a thleng tu pawl, a hleice in Melbourne ah cun AMES lawngin an buaipi tisehla a sual lo.\nA lo buaipi tu pawl in Vanzam ttunhmun ihsin an lo hmuak dingih, umnak hmun an lo hawlsaknak hmunah an lo tthum ding. Inn an hawlsak cia mi pawl cu an mai inn ah an ret cih, amahlawngte inn an hmuh sak lo ah cun Motel pakhat khat ah ret sung an si theu.\nMIC ih a palai hmangih organisation pakhatkhat kut hnuaih a ttuantu, nangmah lo hmuak tu pawl ih hleiah, Chin Community sung ihsin nangmah lo buaipi dingin community Guide timi an um bet lai. Hi pawl in nitin in na ttul sam mi hmuahhmuah ah an lo fehpi ding.\nInterpreters (Ttong lettu pawl)\nMirang ttong na thiam lo ruangah thinhar ding zianghman a um lo. Na thiammi ttong ( phunhnam tenau tuk ttong cu silo, Chin ttong hmanmi tt.. Falam, Hakha, Zo or Tedim) hmangih na ttongmi lo letsak tu dingah Australia ram pi in Interpreters mi ziangmaw ti zat a nei.\nMedicare hi Australia na thlen vete ih na thil ttul hmaisabik le a pawimawh bik pakhat a si. Zato ih na feh duh ah simaw, na damlo ah simaw na hriselnak lam ih an lo hminsinnak ding hrang ih card fate a si. Hi mi hi damlo caan ih siikhan na feh tinte ih na ken dingmi a si.\nSumpai Centrelink ih an lo bawmmi siseh, a dangdang na khawlnak ding hrangih a pawimawh zetmi a si.\nKum 16 tlun lam hin an mahte in Bank account tuahsak an si theu ih, nu le pa ih lungkimnak thawn an bank ah paisa khal thansak a si ttheu.\nAustralia na thlen vete ih a lo cawm tu ding pawl an si. Na sumpai lakluh mi, na hnattuan nak, na tlawngkainak, na tuahmi pawl a lo hminsinsak tu le na umnak pawl lo hminsin sak tu khal an si.\nCentrelink ah hin ziangkim sim a ttul ttheu. Australia ram ih raltlan ih a lut tu hmuahhmuah ih hminsin a nei thluh. A ram na thlen veten an mai’ hminsin dan vekin na thuhla an lo sut dingih hminsinnak an nei ding. (UN ih interview vek ih ngah le ngah lo ti cu a silo.)\nMirang ttong a thiam lo pawl hrangah ttonglet tu an um ih, hmaiton in thusuh nak neih a si ttheu. Centrelink ih an feh hnu lawnglawngah paisa acozah ih bawmnak cu don a si theu. Medicare, Bank A/C pawl khal hi Centrelink ah pek thluh a ttul ruangah community guide pawl in Centrelink ih an feh hlan in a ttul mi pawl cu a hlankhan ihsin an rak tuah sak ttheu.\nHealth care card hi a thupi zetmi centrelink ih a pek mi card a si. Hi card te hi phun dangdang a um ih, hnattuan theilo pawl hrang ih tuahmi, le kum upa pawl hrangih tuahmi tin a um.\nMeisa man, Gas man, Tlangleng man, Si leinak tvp.. ah hi card hmang in ziangmaw ti zat cu ti niam sak an si theu ih an card ih zir in covo an neihdan khal a bang aw lo.\nHna tuan tha neih hnu cun hi card hi pek an si nawn lo ih, hna an tuan nawn lo vete in pek an si sal theu.\nHi Health Care Card hi centrelink thawi dawr awknak ding hrangih hminsin pakhat khal a si ruangah card numbat hmangin ca, phone le a ttul mi tuah a si theu.\nCovo dang pawl\nRaltlan sinak ih Australia na thlen ve ih na covo hmaisabik cu a ram ih um hnget theinak (permanent resident –PR) sinak na nei cia. A ram mi si na duh ah cun kum (4) fai a ram sungah na um a ttul ih cu mi hnu lawngah test na tuah thei. Kumli (4) a kim hlan sung ah cun ram dangah thlathum (3) sung lawng tlawn theinak covo na nei. Hi thlathum (3) cu kum siarnakah an siar telve lo.\nNa thlen vete ihsin thlathum sung cu um awlnak caan acozah in an lo pe dingih, hi caan ah cun zianghman ttuan in le zir lo khal in na um thei. (Melbourne thleng laimi pawl cun firm an feh ttheu..Firm feh daan). Hi thla thum (3) a kim veten Centrelink in a lo ko dingih ziangna tuah ding timi lo suhnak an nei ding. Tlawng na kai duh maw, lole hnatuan na duh lole ziang na tuah ding timi felfai ih relfel awknak an lo nei ter ding.\nTlawng a kai tu pawl in zarhkhat ah sml 20 tengteng a kai lo ahcun, zarh khat ah hna (4) hawl dingin fial an si theu.\nThla ruk (6) sung cu AMES or a lo zohtu pawl in community guide pawl hmangin an lo zoh dingih, thlaruk (6) a kim veten MIC kut hnuai ah nangmah te ih thil ziangkim tuah thiam dingin an lo ret ding.\nAMEP le tlawng kai daan\nA tlangpi thu in Australia ih raltlan sinak ih a thlengtu pawl ih an zir hmaisabik mi cu AMEP (Adult Migrant English program) a siih, sml 510 sung zir theinak annei. Miring tong zirnak hmun a siih an thiam daan ih zir in tlawng inn ah level tthensak an si theu.\nHi an cazir mi caan sml a cem hnu ih zir bet a duhtu pawl hrangah Centrelink ah dilnak tuah a theih thiamthiam ih centrelink in zirbet dingin caan ziang maw ti zat a pe bet sal theu.\nNauhak pawl hrangah mirang ca zirnak a hleiin tlawng an kai hlanah tuahsak an si ttheu ih, an thiam daan ih zir in tlawng ah an mah in an ap. Amahlawngte hi nauhak miring an zir tir dan cu hmun khat le hmun khat a bang aw cio lo. Abangaw mi cu tlawng inn ah an mah pawl hrangah miring zirh bawmtu an um pakhat lawng a si.\nMi rangca thiam kum kim cia pawl cu mahte in TAFE ah mai duhmi zir theih a siih, a ram ih PR sinak a nei tu pawl hrangah an thiam daan ih zirin zir theilomi a um lo.\nJob Network ( Hna pehtlaihnak)\nZo vek khal Joh Network ah luh theilo a um lo, hna ttuan a hawl duh tu pawl a bawmtu pawl an siih, Centrelink thawn a peh zawm awk mi an si. Thil zir simaw tlawngkai a duh pawl hrangcu hi Job Network pawl ih feh tlangin kai a si ttheu.\nAn mai kut hnuai ihsin TAFE siseh phunsang a kai tu pawl cu an tlawngkai man khal bawmnak an pek sak theu.


Gaga cun Relhnak Pakhat ti'n Mak Tuk in A Cei Aw Ih, Ti Ding Theih Lo Tuk Ah Miley Cun Lei Khak - Chinland Today Media\nOctober 3, 2014 3:45 pm·0 comments\nThuamhnaw mak tuktuk tivek a hruh ruangah a mah uar lo tu pawl khal in Lady Gaga ti’n an theih thluh thotho. Leitlun mipi theih a sinak bik cu a hlasak thiam lawng si lo’n a cei awk dan pakhat hi a si ve.\nA cang cun thuamhnaw mak tuktuk mipi hmai hruh ngam lo ding khawp ih paa tivek, lo le kedam ( Buut) mak tuktuk pawl a bun hi mi tampi cun uar duh le ti mak awk tum tuk ruang an ti t’heu. Hmanseh a si thluh lo, a relhnak pakhat sawn arak si.\nMi tampi cun mak taktak hi a hmaiton ngam lo ih, an ningzak in an zam t’heu. Relhnak ding an hawl ih, mai sinak vek cekci lang ngam lo’n mi thinlung hruai kawinak ding mak tuktuk in an um t’heu. Cu vek in Lady Gaga nun dan a si ve. Lady Gaga hi nunau pop star a si vek in mipi hmaiton ih din hi a ngam lo zia a rel t’heu.\nCu ruangah mak tuktuk in a cei awknak san a si. “Mi in nunau pop star ihsin an beisei vek cekci ih nun ka ngam lo ih, a diktak cun ka hmaiton ngam lo, cu ruangah hiang pawl thuamhnaw pawl ka hruhnak san a si,” a ti.\nGaga cun, ” Him lo tukih ka theih awk cang ka nei t’heu ih, hiang pawl hi, a hlan ih ka thil ton ruangah a si,” a ti. Himnak ( beunak) a mamawh ih, mi ziang maw ti zat in hmuh an duh ih, cu lak ih a himnak bik cu cei awk hi a si, a ti. Thuamhnaw dangdai tuk a hruh ruangah mi in an thei ih, a sinak le a t’ihnak pawl ret hlo thluh vek in a thei aw, a ti.\nHivek thotho in Miley Cyrus in a lei khek ringring t’heunak san khal a si ve. Lei sau taktak in a suah hi, um dan a thiam lo ruang le, mipi a hmai tlan len a thiam lo ruangah a si, a ti. “Miin in zuk ciamco caan ah um dan ka thiam lo t’heu ih, ziangtin ka lang ti ah ka buai ih, ka lei ka khak tawp t’heu,” a ti. A ning zah phen phuah hlam pakhat ah a hmang a si bik.\nJesse Police ( Palik ) Hnenah A Pe Aw\nEminem In Lady Gaga A Khuh\nEbola Thu Ah Brown Ruahdan Aat Thlak Tak


Serh bangaw ṭhitumnak dinpitu si hi a sual maw? | Falam Online Media\nJanuary 11, 2021 January 11, 2021 Ni Hnem Sung\t0 Comments\nUS ram um Chinmi tamzet cun serh bangaw ṭhitumnak hi nasaten an sawisel. Nan, zalen ram ahcun Human rights zawngin pompi a ṭul ko titukhal an um ih “an pianpimi a si tikah an mah thu a si lo” an ti.\nHih thuthawn pehparin US ram um FBCI Youth Director Peter Thawng cun ROM 1:26-27 khihhmuh in hitin a tarlang.\nVP Joe Biden just officiated his first wedding for a same-sex couple https://t.co/zZ8CkLnxcY #politics pic.twitter.com/j68KizT4Nm\n— AlgoPolitics (@AlgoPolitic) August 2, 2016\n“Hi thil an tuah ruangah Pathian in minung cu ningzakza a simi an taksa hiarnak thlun lawlaw dingin a hnonta hai. Nunau hman in nunau an sinak thil a daan vekih hmang lo in cin le daan nei lo in nu le nu an sualpi aw.\n“Cuvek thotho in mipa khalin nunau thawn pawlawkdan an tlansan ih an taksa hiarnak ruangah mipa le mipa an sualpi aw. Mipa in pakhat le pakhat cubangtuk ningzakza thilsual an tuah ruangah an thilsual tuah ruangih an hlawhman cu an parah a thleng.”\n“Pathian ih hnonmi Minung pawl ih nun daan a si. Hivek a ṭantu le a support tu kan si ahcun Sualsir lo bak ti ding dang a um nawn lo.”\n“Kawhhran le Bulpak innsang cio ah Nulepa le Pastor pawlin nasaten ṭan kan lak cio a ṭul” ti`n FBCI Youth Director Peter Thawng cun a tarlang.\nSame-sex Marriage Support hi a sual maw?\nNulenu, Palepa sualnak tanpi hi a sual maw?\n26 Hi thil an tuah ruangah Pathian in minung cu ningzakza a simi an taksa hiarnak thlun lawlaw dingin a hnonta hai. Nunau hman in nunau an sinak thil a daan vekih hmang lo in cin le daan nei lo in nu le nu an sualpi aw.\n27 Cuvek thotho in mipa khalin nunau thawn pawlawkdan an tlansan ih an taksa hiarnak ruangah mipa le mipa an sualpi aw. Mipa in pakhat le pakhat cubangtuk ningzakza thilsual an tuah ruangah an thilsual tuah ruangih an hlawhman cu an parah a thleng.\n*Pathian ih hnonmi Minung pawl ih nun daan a si. Hivek a tantu le a support tu kan si ah cun Sualsir lo bak ti ding dang a um nawn lo*\n*Kawhhran le Bulpak innsang cio ah Nulepa le Pastor pawlin nasa ten tan kan lak cio a tul*\n**Kan san hi sansia a si**\n← Falam ah Covid 19 mina 4 an hmu\n2020 : Falam ih Mi cuangce zohṭhimtlak pawl (2) →\nTilik, Leimin ruangah Mipum 16 an thi zo ih Minung 23 an hlo


Mithianghlim Pawl Puai Thuhla | Radio Veritas Asia\nMithianghlim Pawl Puai Thuhla\nMithianghlim Pawl Puai thu\nMithianghlim Pawl Puai (All Saints day) (November 1)\nMithianghlim pawl puai cu kumtin ten Nov ni khat ni ah sung lawi zetin kan hmang theu a si. A tawi zawng kan ti le kanmah vekin lei parah a rak um dah ih vancungram a thleng zotu pawl an si.\nMithianghlim pawl cu Paradizu ah Pathian thawn famkim zetin kumkhua nuam zet in a um tlang tu an si. An mah sungih sin a hrek khat pawl cu Pawl pi ih ngamhnget mi an si ih a tam sawn cu Pathian lawngih theih mi an si. Thuphuan 22:5 sungah ''Cuih hmunah zan a um nawn lo dingih; mei-inn siseh nitleu siseh an tul nawn lo ding. Ziangah tile Bawipa Pathian cu an tleu nak a si ding ih Siangpahrang bangin kumkhua in an uk lanta ding"tiah kan hmu thei a si. Anmah sungih a sunglawi bik tu cu vancung mi pawl ih Siangpahrang Bawinu ti ih an upat zet mi a thianghlim mi Bawinu Maria a si.\nKan ni zate khal mithianghlim cang dingah kawh nak a ngah tu kan si. Ahrek khat cu thudik thuhman hrangih thih nak an tuar nak in siseh, a hrek cu cawn tlak mi nuncan ziaza tha thawn nun nak in siseh, a hrek khat pawl cu nitin an tuah an tuan mi parah a cang thei top in tuan vo neh nakin siseh, Mithianghlim cang dingah kawh nak a ngah tu pawl kan si. Curuangah Thuphuan 21:27 sung khalah Cuih khuapi sungah a thiang lo mi zianghman a lut lo ding; ningsinza thil a tuahtu le thuphanpertu khal an lut lo ding. Tuufa nunnak cabu sungih hmin ngan mi lawng an lut ding tin kan hmu thei a si. Kan ni khal hi mi bur pawl lakih kan tel thei nak ding kan tuah kan tuan nakah teimakinhna tuan tlanguh si. Cun Thuphuan 7: 9 sungah ka hnun zoh ih mipi tam zet ka hmu. Zohmanih siar cawk lo miruun pi an si. Annih cu phunkip, hmam kip le hrin kip tong kip ihsin a ra mi an siih bawi tokham le tuufa hmaiah an ding; puanrang an hrukih an kutah thulhfau hnah an kai fing fing. tin kan hmu thei a si. Cun Thu phuan 7:13 sung khal ah Upa 24 sungih pakhatin Hi puan rang sintu pawl cu zo so an si? Khuitawk ini so an rat tiah a sutih Bawipa ka thei lo nangmah na thei sawn ding tiah a ti. cule an nih in Hi mi pawl cu hremnak nasazet sungih sin himdam in a ra suak mi an si. An puan cu Tuufa thisen sungah an sawp ih an vaar ter zo.\nCuruangah Pathian ih bawi to kham hmaiah a sun a zanin hna tuan tu an si. tiah a ti. Bawipa cu an himnak a si ding. An ril a rawng nawn lo dingih an ti khal a haal nawn lo ding. Cule an mitthli hmuahhmuah cu Pathian in a hnul sak theh ding a si.tiah kan hmu thei a si. A rak ngai tu Nu le Pa ulenau kan ni Christian nun ah hin kan Christian si nakih kan tuar nak le Bawipai ram hrangih bang le thlanhri put ih kan tuan mi cu a lak si lo in kan ngah lai ding ti mi ruahsan nak thawn teimak in tuan tlang uh si.\nMithianghlim Philip Neri\nMithianghlim John Baptist de la Salle (1651 - 1719)\nMithianghlim Isidore ih thuanthu tawi (April 4)\nVancung mi in Bawinu Maria hnenih thu a than nak puai March – 25


Ralkap Ruak 7 Zuktu Tin Mibawmtu Cu An Vuak Ciamco Hnuah An Kai – Meifar\nRalkap Ruak 7 Zuktu Tin Mibawmtu Cu An Vuak Ciamco Hnuah An Kai\nOctober 25, 2021 admin Lawrkhawm 0\nOctober 20, 2021 sun ah ralkap le Karen mipi kilhimtu KNLA pawl an doaw ciamco ih ralkap lam 7 an thi, hliamtuar khal tam zet an um. Ralbawi General Than Win Tun khal an kap that, ralkap pawlin an rualpi ruak 7 cu hnawmhne funnak in an tuam hnuah thlanmual ah an va hlon.\nRalkap ruak pawl cu mi ṭhenkhat in an rak zuk thup ih online tualrawn parah an tarlang cu a lar ciamco. Curuangah tualsung ih um mibawmtu U Kyaw Win cu ralkap ruak pawl zuktu tin an vuak ciamco hnuah an kai, ralkap ruak pawl zuktu asilo tin kiangkap um pawlin an rel.\nKan dungah Kalaymyo khuasung ih ralkap tank 2 le ralkap motor 40 lenglo zuktu tin an rinhlelmi pathum khal an rak kai zo. Ralkap ruak 7 zuktu tin an kaihmi cu thusutnak hmun ah aum lai, cumi hnuah thawnginn lamah an kuat tum.\nAn sungkhat in “October 22 sun ah an ra kai, thlanmual thuneitu U Myint Thein thawn an kai. Asinan thlanmual thuneitu U Myint Thein cu an suahsal. U Kyaw Win cu sakhan ah aum lai ih, arei hlanah thawnginn ah an kuat ding ka zum” a ti.\nU Myint Thein cu tualsung mibawmtu pawlkom ih tel a si ih Dengue fever le Covid-19 vanglai khalah ralkap sakhan sung le vengsung ah siivai kaptu a si. Mibawmtu pakhat cu thudik loin an kai ih an hrem, a suah lohli theinak dingah thlacamnak in rak bawm cio uh tin an tarlang.\nRalkap Pawlin Ṭaal Khua Inn An Urkang Sal (October 25)\nRalkap Pawlin CDM Tuah Tlawng Sayama An Kap That


Thlisia le nikhuasia tik ih humhim aw dan\nRamthar le hmun thar ih kan um tikah, humhim aw nak ih theih ṭul mi pawl tampi an um. Indiana lawng si lo in, USA sung ih state tampi ah thlisia (tornadoes) le nikhuasia ruangih inn le lo lawng si lo in, minung nunnak tiang lak sak in kumtin a um. Hivek nikhua sia le tihnung a tleng tikah, nikhua tahnak zung lam ihsin humhim aw nak ding ah warning an pek cia theu.\nNikhua tahnak zung lam ihsin, warning an pek tikah, an sim mi area sungah thlisia hran, ṭektlak, rial tlak le ruah nasa zetin a sur ding ti a kawh hmuh.\nNikhua tah nak zung lam ihsin, thlipi le ruahpi a ra ding ti a si ah cun, an sim mi area ah cuvek a cang rero zo tinak khal a si theu. Hivek nikhua zoh thei nak radar in khuailam ah thlipi le ruahpi a feh vivo ti an zoh vivo thei a si.\nTornado timi thlipi hran a suak thei tiih, warning pek nak in, hivek thlipi a hran zik rero timi a kawh hmuh.\nTornado warning in, tornado thlipi cu lei parah a um rero zohih, a kiangkap ih um pawl hrangah ṭihnung zia a si ti a lang tir. Nikhua zoh nak radar khal in khuailam ah cuvek thlipisia a hrang ding timi theih cia thei a si ih, cumi theicia nak in, minung pawl humhim aw thei ding in caan kan nei.\nHivek warning pek nak pawl le rak theicia nak pawl cu a phunphun in ngah thei an si. Hivek theicia theinak lakih, a ṭhabik mi pakhat ve cu NOAA timi nikhua hrang ih tuahmi radio a si. Man awl ten Radio Shack, Target, Meijer lole electronic thilri zuarhnak ah lei theih an si. Radio ih ṭongmi kan thei lo khal le, hi vek warning cu reipi a awn dingih, theihthiam thei a si ko. Cumi sungah na um nak kiangkap ah ziang a cang timi hlithlai nak hrang caan na nei ko ding.\nNa um nak khua ih TV station pawl khal in, hivek caan ah cun, simthan nak thupi zetin an tuah ve. Ṭong na theithiam lo le khal nikhua zoh nak radar ihsin, lem pawl an lang dingih, na um nak lam ah a ra le ra lo na thei thei ding.\nHivek tikcu caan ih, awn ṭheu mi “Emergency weather siren” khal na um nak kiangkap ah a um ding. Hivek ih thlisia nasa zetin a hran ding tikah, cumi thil awn cu ring zetin reipi awn tir a si ṭheu. Cumi in a ṭul vekin, humhim aw nak tuah dingah warning a pek. Reipi a awn hnuah a cawl sal ding. Cumi a cawl tikah, nikhua a tha sal tinak a si lo ti kha theih ding a si. Na TV kha ong ringring aw la, nikhua zohnak radar kha zoh aw. Thu theihnak le timlam nak cu nangmah le na sungkua humhimaw nak ih thabik a si.\nKhuivek si humhim aw nak ih thabik nak hmun tin thu sut nak a um thei. Hivek thlisia a hran tikah, a him nak bik hmun cu, leihnuai, basement pawl an si. Ziang tik khalah, thil kuai thei le thil zum mi kiangkap ah um lo ding. Basement nan inn ah a umlo a si le, na um nak inn ih, a niambik nak hmun le room fatebik nak zuninn, closet lole utility room tivek ah um tum aw. Inn a sawnghnih nak ah umlo ding. Inn tlun lam ih um cu thlisia le ṭektlak tikah, ṭih a nung bik cuang.\nMawtaw na mawng lai ah, tornado timi thlisia a hran a si le, mawtaw in suak lohli in, a niambik nak hmun na hmuh nakah feh tum aw. Na mawtaw kha, thlipi nih thilzang te pakhat vekin, thli lakah a lakhlo thei ruangah mawtaw sungih um kha a him lo. Lilawn tang/hnuai lam tivek khalah beunak lakin, na um thei thotho.\nHivek nikhua sia caan ih hman dingmi ṭul pawimawh mi thil pawl, “emergency kit”an timi ṭul pawimawh zual deuh pawl hmun khat ah ret cia a tha. Cumi pawl tla cu ei le in, tidai, sii le thildang, nazi 72 sung tal nan sungkua lo daih dingmi pawl an si. News pawl ah hivek nikhua sia ih, ṭihnung zia le thil tih siat theizia pawl hmuh theih an si. Hivek in thlisia le ruahsia ruangih thil a cang tikah, palik, firemen le a dang bawmnak petu pawl ra thei dingin, nazi 72 sunglai can pek a ṭul ṭheu. Hivek in Joplin khua, MO state khal ah naza zetin a rak cang dah zo. Curuangah “emergency kit” timi ṭul pawimawh mi thilri pawl neihcia le retcia ding a thupi zet.\nHivek nikhua ṭihnung can a thleng tikah, timlam aw cia in humhim aw tum ringring ding a si. Warning pek nak ih a tihcan le a san pawl theih tum ding khal a si. Na sungkua le na inn kiangkap um mi pawl thawn thurawn aw cia in hivek tikcu caan a tleng tikah, ziangtin tuah ding timi timlam aw nak nei cia ding a si.


Khiahciami Caan - Chinland Today Media\nApril 15, 2012 11:11 pm·0 comments\nA tikcu a kim tikah Jesuh cu cabuai ah a dungthluntu pawl hnenah a to.\n–\tLuka 22:14\nBible Siar Ding: Luke 22:7-53\nCumi cu mangbangza tikcu caan a si. Cumi vek tikcu cu a liamcia caan ah a rak um dah lo ih a ralai dingmi hmailam khal ah a um nawn lo ding. Cuih nazi cu ziang a si? Cuih caan cu sersiammi zate thiisen sungih an hnim awk caan, thiisen sunglawi ih khuhnak (cover) ruangah nunnak pawl rundam an si caan, Satan ih huham siatbal caan khi a si. Thihnak ihsin thawh saalnak caan khi a si. Cuih caan cu leilungmi zate luatternak caan a si. Leitlun thuanthu ah thimkhawzing nehnak caan a si. Cumi cu khuaruahhar caan a si! A nunnak ah khawthim in a rak khuh dah, asinan kan hrangah mangbangza zing nitleu mawi a suak zo. Mi Fapa hrangah thimkhawzing a tlung, asinan kan hrangah tleunak a suah theinak a si. Pathian cu thangtthat si ko seh!\nCa Thianghlim sungah ka thinlung nasa takin i hnintu thu an um. Cumi cu Jesuh hi minung ih a rung can ruangah ka lungawi. Paul, Daniel, le John pawl tla milai an si ruangah ka lungawi. Ziangruangah? ti’n thusuh na duh men ding. Ziangahtile Pathian in anmah vek minung parih a tuah ttheumi cu ka par khal ah a tuah ve ko ding ti ka hmuh rungah a si. Cule Pathian in minung hmangin khuaruahhar mangbangza thil a tuah zo vekin ka nunnak hmang khalin a cangvai ve ding ti ka ruahsan ruangah a si. Hih thu hi ruat ve hnik. Ka hrang ahcun mangbangza khuaruahnak a si.\nJesuh in an kaih ding tikcu caan ah, “Hih Lantak zaanriah hi harsatnak ka tuar hlanah nanmah thawn ei tlang dingiah ka duhzetmi a si,” a ti (Luka 22:15). Ka duhzetmi a si a timi hi ruah dingzazet a si. Cumi a duhbiknak cu leilung rundamnak, Satan ih uknak siatbalnak, ziang hmuahhmuah a neh thluh ih a zumtu pawl zalennak ngahnak ding ti a theih ruangah a si. Cuih tikcu le thinglamtah karlak ah Gethsemane in hmun a la.\nGethsemane thu hi napi in ruat dingah ka lo duhsak. Cuih hmun ah Jesuh cu a thinlung kekkuai in Amah te lawng a tuar nasa. Hiti’n a au ruangro, “Ka Pa, a cang thei a si ahcun hih tuarnak khuat-hai hin i luatter hram aw” (Matt. 26:39). Minung pawl rundam dingah minung ah a rung cang. Asinan thihnak thimkhawzing a neh ih, “Leilung ih ka suahsanmi le ka ratsanmi cu hih thu pakhat lawng a si,” a ti (John 18:37). Cumi cu leillung hrangah thih ding hi a tumtahmi umsun a si.\nAw zumtu, na thinlung le na hmurkaa in, “Bawipa Jesuh, ka lo thlun ding” ti thlang aw.\nThlarau Thianghlim hnattuannak lawngin thlarau thu kan thei thei ding.\nThinneem cu Ttawnttai A Si Lo\nRinnak le Ciinkennak


A Hnaṭuannak Ah “Ka Dam Lo” A Tiih Euro Cup Ava Zoh, Live An Thlahnak Ah Arak Lang Ve Ih Hnaṭuannak Ihsin An Ban – Meifar\nA Hnaṭuannak Ah “Ka Dam Lo” A Tiih Euro Cup Ava Zoh, Live An Thlahnak Ah Arak Lang Ve Ih Hnaṭuannak Ihsin An Ban\nJuly 8 ah England le Denmark cu London, Wembley khawpi ah Euro 2020 semi-final bawlung an sit. England, Bradford khawpi ih um nunau kum 37 mi Nina Farooqi in a hmun rori ih zoh a duh ruangah a hnaṭuannak a pule pawl cu a bum.\n“Ka damlo” a tiih hnaṭuannak ah a feh lo, Wembley khawpi ah a rualpi pawl thawn an va feh ih bawlung sit cu an zoh. England in bawlung an sit goal ih mipi cu lungawi in an au ciamco.\nNina Farooqi khal mipi lakah lungawi in arak au ciamco ih live an thlahnak TV sungah a lang ve. A hnaṭuanpi in “TV ah kan lo hmu” tin ca a kuat hngal, a thaizing ah an pu in ca a kuat ih “Hnaṭuannak ah ra duh nawn hlah” a ti.\nNina Farooqi in “Kan pu in bawlung sitnak hmun ah ka lo hmu in tiih thudik vekin ka cohlang. Zangfahnak nei loin hnaṭuannak ihsin in ban hngal, malte cu ka siraw. Asinan, ka va zoh lo asilen ka siraw leh thotho ding” a ti.\nA hnaṭuannak cu Composite Prime a si, July 11 zanah England le Italy cu final an sit dingih England in aneh asilen monday sun cu hnaṭuan kan cawl thluh ding tin offer an pe. Asinan, England in a neh lo ruangah hnaṭuan cu an cawlsal lo ding.\nA Sen Le A Var A Ngaina Tuk, “A Sen Le A Var” Innsang Tin An Ko\nNikhat Sungah Ṭek In Minung 70 Zikte A Tlak That


KOHKIR THEIH NAWN SI LO MAW… (TRUE STORY) - Chinland Today Media\nJuly 23, 2009 7:29 am·2 comments\nBus ih ka tonak ding ahcun ka to fel zo ih, an Air Con hmanmi ruangih khawdai tuar thei lo pawl hrangih sin dingmi, puan hlum pa te an ret khal cu, kaih pharh ka tum zawk rero. Mawtaw mawngtu cun ‘Feh a cuu’ tiih theihternak dingah, tiin a mawtaw pawtpawt cu a vei hnih thum lai a ti awn zo. A totu ding pawl khal kan kim deuhthaw cun a lang. Mawtaw cu an vun nun ih, a cang hruthro tiah, nu pakhat, a nauhak kaih thawn manhlap zet in an hung lut ih, thawm an neih deuh ruangah an lam ka hei hawi duak. Cui nu naukai dung ih ka hmuh mi cun, ka mit a lak ih, ka lu her kir sal thei nawn lawn ka um.\n‘Antiquee Shooroom’ timi bawm var a khaiih, a kut khatlam in a mobile phone cangkang zet cu a kai. A hnipuan hruhmi cu a mankhung zet ko ding nan, a man lam hnakih, a hruh tu thawn a milawk zia le, a thianghlim zia lam sawn cun, ka lung i kuai sawn. A sam sen zikzik, a liang par ihsin rung liam thla cun, a nau rawl a khuh mawi tawk ciah. A manhlap ruangih rem felaw man lo, a sam hnok deuh rem dingih, a lu a vun her zawng ahcun, a sam karlak ihsin a mitmeng mawi ngaingai, kan khuahlan tongkam thiam pawl cun, ‘Khawkhat buai ter thei’ khawp ding awm cu a langih, a mithmul tuah cop mi si lo, rem thlerthli ih um cun, a mit mawinak a langkim ter sinsin khin ka thei. A manhlap ruangaih, a bangnak ruangah a si bik ding, thaw a vun lak zawng ih fiang ngaingai silo in a ha rual hmerhmi rung lang theu rak hmutu si cu a manhla zet.\nCu tiih ka rak zoh cuahco sung ahcun mawtaw cu a rak feh thok zo hi a rak si. Rei kan suak man lo, ka kiangih to tlangval cun a phone a vun kaiih, rei loah mawtaw cu ding dingin a vun ti. Mawtaw ihsin a tum cun keimah lawngin mi pahnih tonak ahcun ka to ih, biak ding nei lo ti cu, thu ka ruat rero ih, ka thuruah thaw lo zet karlah ahcun, ka thlangih to, ka vancung thaihliak cu zoh khawp thei lo hman ning la, a thupte ka zoh cu ka cawl thei cuang lo.\nLamzin a tha ih, km 120 hrang kan tlan hnuah, lakphak inn cu in kan cawl. Mawtaw ihsin ka vun tum cun, rawl dawr kau ngaingai hi a rak um ih, ka rilrawn le rawnlo lam khal ka ruat man lo, ka thinlung i kaptu bik, ka Singil cu mimei thup rero in, ka feh nan, ka hmu lo. Hiar lo zet cingin, ka rawlman ding hnakih khung sawn, kuak bawm khat ka leiih, kuak fawp pawl umnak dingih an tuah mi lam ah pheiin, cui ka veikhat hmuhmi fala thu cu ka va ruat ta.\nKan mawtaw in thawm a run neih cun, ‘E heu, in taan zik si maw a..a…’ tiin ka kuak fawh lai cu ka hlon ih, mawtaw lam cu ka pan. Mawtaw sung ka hung luh cun, keimah lawng in rak hngak a si ti ka fiang, in zoh duh ce ih, upat zohawk lam a bang lo, ka hmel a dang ih, ka vun rawng khal a dang, curuangah ‘Ziang ha maw a ti ih, a hlothlau zet a si hi’ ti vek ih in zoh khin ka thei awk. Ningzah dawn ah tiin, lei lam cu ka zoh ih, ka tonak hmun ka thlen cun… ka to nak ka palh maw si? Ka seat No. cu ka vun zoh sal ih, a dik fawn. A parih ka bag ret mi ka hun zoh bet, ka hmin fiang zet ih ka ngan mi, ‘Hniangsinpa’ ti cu a rak cuang kelkel fawn. Ka mang a bang, ka vancung thaihliap, ka thainu cuam le ka lei arsi cu, mitsing in ka tonak sangka te lam ahcun a rak it a si cu!!!\nPhuhrungaw zet cing le hiar thup fawn siin, lamzin naih lam sawntu ahcun ka taw cun a vun rem ve. A men lai hnakin a itthat lai mihmai cu, duhnung za le mi huatthu khal rel dah lo, sualnak neilo tuu fa no lamlam khi a tahthim. A mit a sing in ka kiangah a to nan, ka zoh rei ngam lo. Kan Bus tomi Air Con dai zet khal cu, ka hrang ahcun a hlum hluahhlo in ka theiih, tih ruang siloin, ka thlanhri cu a thupten a pawt ih, ka hmulthi khal a hung ding suangso. Mitsin bum ka tum nan, ka thei fawn lo, ka meng zikih, ka ning amahten a rak zak lala!!! Ka to dan khal a rem thei lo. Ka lu ret dan tiang khin a rem lo, a can len ka lu cu rit deuh vek in ka theiih, khawhlum ruang silo in, ka thlanhri cu a rung luang theu. Ka pum vek na zikzik khin ka thei nan, ka dailen a suak fawn lo. To dan ding ka thiam lo ih, ka meng ngam fawn lo, ka siing ngam ngaingai fawn lo, a har ka ti thup ih, nuam a ti thotho lala fawn!!! Ka mang a bang!!!\nKan inn dingih an ret cia mi tidai dai zet cu kut khur hlohhlawn ka hei la ih, a sin ong in, ka dang ro zik vek ih ka theih cu ka vun ciah. Umzia a nei lo. Ka thaw vek khal a sam zikzik khin ka theiaw… a..a…a… a cang thei lo ding, ‘Hniangsinpa na si si’ tiin ka hnemaw tum nan, ka ti thei lo, ka hlawhsam fel!!!\nNazi 3 sung to bet lai ding kan siih, ka huphurhnak zet cingin, ka hiar nan, kan tum ram kan thleng ding ka phang phah fawn. Zing khua a hung vang thlang ih, ka ihthah lo ruangih ka mit kham themthem ka vun nuai phah ih ka her aw cun, ka kiangih to cu a rak meng zo ti ka thei suak. Biak maw tha ding? Biak lo? Tiih ka thinlung sualaw thup rero cu a har ka ti pam.\nKan mawtaw cun ka thinlung i theihpi loin, a tum ram cu a thleng cuahco thlang ih, thil dang ruah a tul thlang. Phuhrung aw zet cingin, ka bag te pai cu ka vun ong ih, ka passport cu vun la in, ka Visa a fel le fello cu ka vun zoh. “Kha, Chinese na si lo ti?” tiih ka theih zo hmuahhmuah lakih aw mawi le fiang, no fawn cu ka kiang ihsin a ra suak!!! Cui aw cu ka hna in a thei ih, a sung mu ril ah kai, ka thitha ah lut tahrat in, ka theihnak thazam cu a fan ih, ka pum khal hung khal un-o khin ka thei. A mawi ti lawng a si lo!!! Keiih tongkam hin a sim fiang ban lo sawn a si. “Aw…” ti lawng in ka sawn. Cu tiih ka lam hawi ih a tong ka hei zoh cun maw, a mawinak ka hmu fiang sinsin. A hmai hlum si lo, sawl vun ti ciamco ding si fawn lo le a hnih zawng ih a biangsum khuar cu, hmu vet u umsehla, zo in so maw mawi ti lo dingih, sersiamtu thangthat lo ding!!! Sau sawn ih vun sawn ka duh, “Si e, kei cu Foreigner cit ka si, nang teh? Na hmin in sim thei kemmaw? Ka hmin cu … cu mi kha mi ka si” vun ti ka duh nan, ka cahnak tha neihmi le ka ngamnak in a tlin lo.\nMawtaw a dingih, khat lam ral kai phahih, Immigration pawl hnen kan Visa pawl kan hmuh hnu cun, kan mawtaw cun khatlam ral a rak kai zo ih, kan luh kim hngakin a rak ding renren cia. Mawtaw sung kan hung lut ih, tonak kan remfel hnu cun, ka ningzah theinak hmuahhmuah hlon ih hei biak ka tum nan, ka tlin hrih lo. “E heu, ka mualpho siava a si hi” ti thup aw rero in, cui kan to mi mawtaw in in thlen thei tawk hmun kan thlen cun, mai phur cio la in, mai pan ding mualmual pan ih thenawk theh a hun cu cuh!!! Ka ruat ngam lo nan, ka kai ding thei fawn lo!!! Ka mitthli a hal lo nan, ka dang i hnawhkhattu um vek khin ka thei. A har ka ti fualfo pam.\nTaxi ka vun la ih, ka thlennak ding Hotel khal thei mumal loin, Taxi sung ka luh hnu ah, a Driver cu Hotel man olbik ih i ret dingin ka fial. Thudang ka ruat lo ih, ka ruahmi bik khal ka theithiam lo. Ziang ka ruat ka theihawk lo vek in, ziang ka ruatlo ti khal ka thei fawnlo. Taxi man kan pekfel awk hnu ah, sangka ongin, ka ban pawl ka vun khai zik maw tiah… ce le heu, ka hmuitin, ka colhnak, ka duhthusam fala kha ka hmai ahcun a rak feh ka hei hmu!!!\nTui tum cu, a can tawk cang kung, mi ram veikhat thlennak a sip am si, in kaih khallen phisin awkdan a um mai ding, tiih ruat phah in, ka hmaiih feh cu ka hei man ih, “Hi… I am Hniangsinpa” ti phahin ka kut cu amah cibai dingin ka hei suah ih, i cibai ve mai dingah ka neih na, ka tong khal theilo khi a bang, a feh kel in a feh ih, zoh khal zoh lo. ‘E e e… ka ti laklawh, ti lawlaw kung’ tiin ka theinak hmuahhmuah cu ka sawm khawm ih, a hmaisa ih ka tong hnakih ring le cang sawn in, “Hi, I am Hniangsinpa” tiin, ka kut cu a lam hawiin ka hei suah lala. Cu tik lawmmam ahcun, “I am Christine” ti phahin ka kut cu dim ten a run dai. ‘Aw… a kut nem niakni le no nal zet in ka Laipa’i kut, lo samnak ih hman mi a vun dai cun maw… ka tuar thei lo’.\nAla ha… ziangtik ahkhan ha maw, ka ningzahnak ka hngilh khal ka thei aw nawn lo. “So… na phone number i sim thei kemmaw?” ka hei ti bet ih, ka lam hawi cuang loin, “Ziang hrangah maw na ti ding?” i rak tiih, kei khal cun,tit a cengceng tiin, “Aw, hi ramih ka hmel theih hmaisakbik na siih, cunah kan rualawk kei cu” tiin ka rak sawn. A number i pek duh cuanglo ahcun, “Please in, in sim hram aw…” ka vun ti bet lawlaw ih, “006…..” tiih a number sim cun, ka rak ralring lo ti ka thei suak aw sal ih, ka zal ihsin pen le cahlap ka vun phawrhih, sim bet sal dingih ka dilnak cu, i zangfah a si cek kei cu, i run sim sal. Cutin, kan lamzin ka thenawk ih, keikhal Hotel man olbik ahcun lutin, room ka lak hnu ah, dai bualin, ka vun thleng aw ih, ‘lenglam thli hawp phah in’ tiin ka suakih, ka kuak bawm le ka meitek le ka sum neihmi mallai thawn ka suak.\nEiin zuarnak hmun lam ka pan ih, an eiin neihmi an hmin ka theih lo ruangah, ka kut ih va khih phah copcop ih, ka pum ti puar thei awm tawkfang cu ka ei ngah thei. ‘Pumte puar, hna te ngam’ an ti theu vek in, cu tiih ka puar hnu cun, phone umnak lam ka pan ih, ka phone number neih thar mi cu ka hei hmet. A ring-aw cem theh, sawn tu an um lo. Ka ti sal rero nan, a rak kaitu an um thei lo. Ka beidawngin, ka thlennak lam panin ka suak sal.\nCu tiih ka tuah dingmi ka tawlrel sung ni 4 rori ka phone number neih tharmi ka ko rero cingih sawntu ka neih lo hnu ah, a ni 4 zanlam ahcun, beidawng cingin ka vun hmet tento sal ih, “Hello, zo si?” tiih ka theih hiar bik aw ka vun theih tluk ih, ka lungphu ran ni ka thei nawn lo ding!!! Ka tong suak lohli thei lo ruangah, phone cu a retaw lala. Ka zuamnak sawmkhawm in, ka hei hmet salih, a kelin in rak sawn, kei khal in, “in thei lai maw, ham dung zarh ih Bus kan to tlan kha?” ka hei tiih, “Aw, ziang pawimawh um maw?” in rak ti cun, sawn lawk ding dan ka thiam lo in, “Ka … ka … ih … ih.. zianglo… Coffee in tlan na man kem?” ka hei ti thei hram. “Ziang ruangah, ziang hrangah?” in rak tiih, “Ih … kan kawmaw ve pei cu, hmeltheih ka nei fawn lo” tiin ka rak sawn, rei tawkfang a colh hnu ah, “Uhm.. kei cu HSBC Bank ih hnatuan ka siih, thaisun zanlam nazi 1:00 – 1:45 tiang sun colh ka nei ding, na duhlen kan zung kiangah in rak hngak aw…” tiih i rak sawn cu, ka lungawi tuknak ah ka thim mupmo in ka thei aw. “Aw, na liksa in pe thei kem” hei ti phahih, ka phone cangkang tuk lemlo cu vun hmet in, a liksa ngan nak ding hrang ka rak ralring cia. A liksa simmi cu ka fiang le fiang lo ti hnget dingin ka heir el ih, a rak dik!!!\nA thaisun ahcun, ka hnipuan neih hmuahhmuah lak ih mawi ka ti bik mi le tha bik ih ka theih mi ka hruh ih, liksa in pekmi lam pan cun Taxi ka hlang ih, ka feh. Harlo ten ka tumnak hmun cu ka thleng ih, Christine khal a rak um zo. Coffee dawt ahcun kan lut ih, ka vun cah tum nan, na in duh ding len nangmai hrang lawng cah aw” i rak ti ruangah, kei mai hrang lawng cah ih a man ka pek hnu ah, ka khuat cu cawiin, Christine hmaiih tonak ahcun ka va kir.\nKa hmin ngai le ziang ruangah cui ram ah ka feh ti i vun suh cun, thudik ka rel duhnak in i neh lo, thudik ka rel ahcun ka tawn nawn lo ka phang a si ding, a mawinak le duhnunnak, ka duhnak pawl cun, ka thudik rel duhnak cu i hlon sak ih, “Training kai ding in ka ra” ka vun ti cun, danglam deuh le cangkang deuh in i zoh ding hmang ka ti nan, a hmuihmai ah zianghman danglamnak a suahpi lo. Ka mang a bangih, ka thlanhri cun i bual ciar theh zo. Rel ding ka tlasam fawn, ka can neihmi sun a mal fawn!!! Tuahawk ding ka theilo cun, “Himi thehah, Customer Care thlathum hrang kai cih duh in ka ra” ka vun ti bet thei hram.\nCui ka tongkam cun ka ruah le beisei ban lo in, Christine mithmaiah danglamnak a thlen ta riai!!! “Sound interesting” i rak ti cu!!! A va sunglawi so. “Customer Care kam hi ka ngaisan zawng a siih, na hril fuh zet, cumi kai bang awla, ziang hrang na hmang ding?” tiin thusuhnak dang a run nei sal. “Kan ramah Dawr siava te kan nei veih, cumi cu ka nu le pa in an hngak theu. Himi ka zir theh cun, sumdawnnak lam tuah ve ka beisei ih, cunah a si”. tiin ka thuphan per mi cu ka vun khuh mawi bet. Ka ti fuh ka ti aw ve zet. A can a kim a si ding, a nazi a vun zoh duak ih, cuisin “Asile, tawnawknak cantha kan neiih, ka lungawi” tiin a tonak ihsin a tho zik ih, “Malten, ka lo tawng thei sal kem?” tiin ka vun duhham bet. “Zaangfahten i rak phone nawn hlah aw” ti in i sawn ih, sangka lam pan in a suak. Ka thinlung a sualaw, ka mang a bang, din ding maw to ding ha a si khal ka thei lo.\n“Excuse me, hmaizarh ah tlawngkai ninga, zanlam nazi 5:15 ah hinah kan tawngaw dingih, zanriah kan ei tlang pei cu” ti tongkam sangka kiang ihsin a rung suak cu, ka zuang zik zuakzo khin ka thei aw. Ka theinak hmuahhmuah sup thup in, ka lungkim tinak ah, ka kut vorhlam cu ka hei thlir ih, anih khal in, ‘Asile’ tinak a si bik ding, a kut no le mawi zet cu a run thlir ve. A hmaizarh thleng ding cu hngakhlap in ka um ih, ka tuahding tam sawn khal ka hngilh zik can a tam. Ni khal a rei duh ce in ka thei. Ka phone thei lo ih, ka phone ngam fawnlo. Kan tiamawk ni thlennak dingah, nazi 43 lawng a um ti ahcun, ka vanzam ticket ka zoh ih, nazi 8 sungih vanzam kerawn thleng ding ka si ka theih cun, ka leitlun a cem. Kohkir a theih fawn si lo. Christine ka hmuh theinak ding can cu ka thleng ban nawn lo a si hi!!! Ti thei aw in, phur lo zet cing cun, ka phur ka tuah ih, ka ram hniangte pan ding cun ka karbak rem phah in vanzam ke rawn lam ka pan a tul….\non July 23, 2009 at 9:18 am\nPacang ti ta cengmang na airticket ani na thawn mai lo pi..\non November 9, 2009 at 6:43 am\npacang khalin fala nonal cu an duh ringring thotho a sihi… ti ngaihnak a umlo


Burma Ram Feh Dan Ding Part 62 - Chinland Today Media\nBurma Ram Feh Dan Ding Part 62\nFalam Harhdamnak Hrang Tanlaknak Ding Pawl\nTu fang ah kan Laimi thanso nak ding ah ziang si tuah hmaisak a tul tiin sut aw seh la,kan sim dan a dang dang men ding.Kei cun harhdamnak le zirnak ka ti ding.Eiin hawlnak pawl lamzin ti thatnak pawl tla a thupi ko nan tuvek te ih Lailam ih lo kan thlawh khal le rawl thaw thaw cu ka ti lo,ei ding na na na cu kan ngah ko ka ti ding.Lamzin khal a tha lo zet nan kan fehthei hrih ko ka ti ding.A si nan damthat nak ding le zir nak ding ah kan zamran a tul tiin ka thei.\nKan dung ah tuihnulam kum 10-12 ah Falam peng ah sizung te um hrih lo nak hmun 6-7 lai ah kan mah te sum le pai hawl in MBBS doctor pawl kan re ding ka ti zo.Cule kum 2025 ah Falam peng ah mi 60,000,Falam khua ah 15000 um tir kan tum ding ti tla ka ti zo.Ziang tin mi kan tikarh ding ti cu kan ngan leh ding.Australia tivek ramlian,ram thangso ah cun mi 350-400 hrang ah sibawi pakhat an nei ti tla ka ngan zo.\nKan nih 2025 ah Falam peng ah sibawi 20 um bang seh le,Falam khua ah specialist pawl thawn 8 lai an um a tul ding ih,cu lo 12 lai cu tui sibawi um zo nak le um hrih lo nak pawl ah then an si ding ih.Cuti a si cun mi 60,000 hrang ih sibawi 20 ti cu mi 3000 ah sibawi pakhat kan co fang fang ding.Tulai hnak cun kan ziaum nasa ke.Cuti cing in Lai ral tlang tivek ih khawpi naih lo hrang ah cun mi 1500 ( khaw 9 ) hrang ah doctor pakhat ret ding ah a cang ding.\nCule Khuangli tivek le Tlauhmun tivek hi cu khawpi an si nan Falam thawn an naih awk ruang ah Falam ih sizung an ring ding ih.Falam sizung pi khal ah khaw te lam ihsi Falam ih hruai hlan ih first aid pe tu ding ah doctor ngai ngai a si lo khal ah health assistant ti vek pawl maw cu motor cycle thawn 24 hours duty in an um ding,.Cutikah cun phone system tla a tha zet ding tiin ruat seh la.\nCule khawte ih sibawi pawl cu kum khat tluan suak ih an umnak ih um ring ring cu a theih cuang lo ding ih,kum khat ah thla 9 cu an um kei,thla 3 cu Falam ah maw an khua an ram ah maw an um ding ti si bang seh la,an um lo lai ih damlo poimawh rak zoh tu ding ah nurse 2 tal a theih ah cun ret ding a si ding.\nLeh hnu ah khawte lam thanso nak pawl ah mi zohtimtlak pawl ih thu tla kan run ngan leh ding ih,cui zohthimtlak pakhat ah cun Pu Hrang Tin Lal,Rangoon ih um si an khua Lotharawn thanso nak ding ih an khua in thla 3 lai hung um,cui hnu ah a hnatuan pawl kilkhawi tu ding ih a fapa tanta tu ih thu tla kan ngan leh ding.Hivek ih zohthim tlak pawl nan theih a si le kei mah bul pak tla ih mail in in run sim uh la,ka lung a awi zet ding.\nSuak leh ah zirnak lam ih tan kan lak dan ding run ngan a si ding.


Thailand Ramsung Ah Kawlram Mino Pawl Meithal Le Nam Kengin An Sual Aw Ciamco – Meifar\nThailand, Mae Sot khuasung lamzin parah Kawlram mino rual cu meithal, fung le namtong kengin an sual’aw ciamco. Kiangkap ih um Thailand mi (5) in hliamhma an tuar.\nKan dung zarhte June 18 zan ah mino pawl cu ṭongkam an el’aw ih meithal in an kapawk thu Thailand thuthang sungah an tarlang. Thailand lamzin ih kapaw tu pawl cu Kawlram mi an si, Mae Sot khua ih um an si tin an tarlang.\nMino 10 lenglo an si ih 4 cu June 21 zingpit ah Thailand palik pawlin an kai ngah. Midang khal kai dingin an hawl rero lai. An kahawknak ah mithi an um le um lo cu an tarlang lo nan kiangkap ih um Thailand mi (5) in hliamhma an tuar, hliamhma tuar lakah nunau nauhak kum 13 mi khal a tel.\nMae Sot khua ih um Thailand mi in, “Mae Sot lamzin parah meithal in an kapaw ih nam in an sat’aw. Khuasung rori ah misual pawlkom vekin an cangvai cu kan lau tuk, a cang thei lo. Hivek cu kan cohlang lo a si” a ti.\nThailand palik pawlin sualaw tu mino pawl cu kai dingin an hawl rero. Kawlram mi umnak innsung ah an va lut vivo ih zingzoinak an nei. Lamzin ih feh an rinhlelmi khal an dingter ih an bags sung pawl an zohdik sak thluh.\nKawlram mi pakhat in, “Mae Sot ih um Kawlram mi pawl kan ralring a ṭul tuk. Palik pawlin an hmuhhmuh cu thusutnak an nei vivo. Thirleng, bike mawng pawl khal thu an sut. Innkhat hnu innkhat ah an lutsuak vivo” a ti. Thailand ṭuanvo neitu pawlin sualaw tu mino pawl cu Myanmar ram ah an lut zo men thei an ti.\nA Pawhte Naa Cu Siivai Phunphun In A Tuamhlawm Nan A Dam Thei Lo, A Pasal A Fawhter Hnu Ihsin A Dam Vuarvi >>>


Ciinken Dingmi Nunnak Pakhat - Chinland Today Media\nJune 8, 2009 9:17 am·0 comments\nHarsatnak a phunphun lakah in bawmtu cu Amah Pathian a si.\n-2 Korin. 1:4\n– 2Sansiarnak 30-31\n– Johan 18:1-18\n“Ka pa, na fanu kei i ruun hram aw” timi aw-au cu a thizik ih a thaw a hawl rerotu Christine ih netabik ttongmi a si. Kum 14 a simi fanu Christine cu a liamciami nihnih Tlawngkai Nili ni ah ‘ka dam lo’ a ti ih hmakhat te’n a nunnak a cem tamai. Zarhte ni ah a nu le a pa hnenah cuti ih a simmi a si.\nAlaska state, Soldotna ih ummi Christine tei’ innsang teih kawhhran ah Christine a thih hlan ihsin thuthangttha sim dingin an timtuah ciami a si. Christine ih ruak an vui hnu a thaisun ah kei pulpit parih ka thlen hi cu Pathian ih timtuah cia thilcangmi a si.\nChristine hi Jesuh Khrih a zumhnget ih a duhzettu, Bawi Khrih hrangah a nungtu fala tleirawl te a si. In thihsan tikah kan thinlung sungah khuaruah ding a tamter. Kum reinawn zo ah keimah rori in tleirawl fala note ih thihsannak ka rak tuar dah zo ih mangbang vansang le thinkhur ih a ummi riahsiat tuar kawhhran sungtel pawl kha thazaang peknak ka nei thei.\nPathian ih thuneihnak kim cu kannih in kan amen a ttul mai si ko. Saam 129:16 ih a um vekin Christine ih nunnak cu Pathian in caan bikhiah cia vekin a si timi cu a pakhatnak ih ka thazaang peknak a si. A pahnihnak ah, Christine tei’ innsang hi hngilhsan lo dingin kawhhran sungtel pawl kha raalrin peknak ka nei. Thla 2 a rei khal le, kum 5 a rei tla le Christine tei’ innsang cun Christine cu an hngilh thei hrimhrim lo ding. Anmah ngaihven ih thapek ding cu an ttul ringring ko ding.\nCuti ih an tuarnaa caan ah Pathian in ziangtinkim a kil thei, midang pawl kha thapek le va hneem thei dingin a duh timi hngilh hlah uhsi!\nThinlung kekkuai le rethei zonzai a tuarmi pawl,\nThinglamtah ah mah le mah a thlai awtu;\nRundamtu in ziangkim ka kil ti’n in sim.\nThinharnak nelrawn ah hnangamnak cerhti cu Pathian hnenah a um.


RUAHDAN BANGLO TUANTLANGDAN - Hre Mang\nRUAHDAN BANGLO TUANTLANGDAN\nRUAHDAN BANG AW LO, DUHDAWT, REMDAI, LUNGAWI IN TUANTLANG DAN\nAmerican president pakhat in “Ka thu i el dah lo tu, ‘yes’, I ti ringringtu hnen ihsin zianghman ka zir dah lo” ati. Democracy uk awknak hi milai in kumpi cozah le society kaihhruai awknakah tuisan tiang a thabik an tinak pakhat cu ruahdan, duhdan, hmuhdan, bang awk lonak pawl kha zalen zetin mi zokhalin ausuahpi theinak asi. Asinan Democracy mipi pawl cun ruahdan duhdan hmuhdan fehdan nundan bang aw lo thu an ruat khawm tikah midang namthlaknak thawn milai sinak ziangsiar loin thu an sim lo ih khat le khat upat awknak in khuimi ruahnak a tha sawn tiah thutha an hawl tlang sawn theu asi. Ruahdan hmuhdan pomdan bang aw lo a um tikah “kan buai” tiah ruah ding asilo. Senpi mi tambik thatnak a suahpitu, Pathian thuthawn a kaih aw mi, Pathian duhdan khuimi sawn asi tiah hawltlangnak, khat le khat theih awknak, thuksinsin in sihcih pehtlaih awknak caantha ah hman sawn ding asi. Mah thawn ruahdan bang aw ringring thawn lawng a um tlang ringringtu pawl cu an thansoh dingzat an thangso lo tla asi thei. Cuhnakin milaizokhal, mai ruahnak hmuhdan pomdan thawn a bang aw lo, kanmah hnakin ruahnak sang a neitu pawl hnenah zir ding, zirhtu, kaihruaitu, lamzin hmuhtu nei ringring ding kan si sawn.\nNupi pasal karlakah, rualpi tha, hnatuanpi, political party, pawlkom, mibur, kawhhran le hnatuantu, tvp, ziangvek dinhmun ah zovek milai khal mi pahnih hnakih tam um khawm tikah ruahdan hmuhdan duhdan bang aw lo a suak ringring. Cutikah duhdan pomdan bang aw lo cingten duhdawt, remdai, lungawi sopar ten duh tlangmi tuan tlang, nung tlang, um tlang, thazang le cahnak hlawm aw tlang, neih mi theih mi hlawm aw tlang ih duh lo mi do tlang, tangtlang thei ding hi milai zocio khalin kan zir, kan nunpi le kan kiangpa milaipi pawl kan zirh sawn dingmi asi.\nA tullopi in voi tampi thu fate tuktak, "o" le "aw", tivek, "aa-lu a tung in maw kan at ding, a phel in" tivek thu tuktak men ah a sunglawi tukmi kan duhdawtmi le duhdawttu pawl thawn kan pehtlaihnak hi siatsuahter hram hlah uhsi. Thildang hmuahhmuah cu hmanrua men an si sawn ih duhdawtnak in kan pehtlaihnak hi a kumkhua in a hmun dingmi kan ziangkim ih tawpnak sawn asi ti fiang aw in danglamnak fate, duhdan, hmuhdan bang aw lo pawl cu umharphen, thinlung hmuh awknak, thuk sinsin pehzawm pehtlaih tlaihsan awknak le ruahnak thar le tha in hmu suak ter tu sawn si thei dingin Pathian hmanrua rawn an si thei in nuntlang, tuantlang, umtlang cio uhsi.\nRuahdan bang aw lo thawn tongkam saan awk tikah fimkhur tulmi a um. Thinheng tikah, huatmi neih tikah, duhtukmi neih tikah, lamtang tanbul neih tikah, milai thinlung cu mibum hmangbik asi vekin kanmai thinlung lala ih bummi kan si lo nak dingah midang thawn ruahdan bang aw lo tongkam saan aw lo dingin sup awk thei a tha. Thinlung dai ziahzi ten lungnem ten duhdawtnak in duhdan bang aw lo mi thu ah tongkam saan-awk ding asi sawn.\nCutin thinlung dai ziahzi ten khua ruat in ruahdan bang aw lo mi thu pakhatkhat thu ah midang thawn tongkam saan awk tikah ruahnak a karhzai ter, thu pakhat ih kilkip ihsin hmuh thiamnak mi a pek, midang dinhmun tansan le sirhsan mi a theihter, kan hmuhdan ruahdan cu ziangruangah asi tiah thu sirhsan fimkhur zetin mi a ruatter. Mai ruahdan pomdan hmuhdan ih sirhsan kimcang ten hliakhlai hmaisa loin midang lakah ausuahpi mi thu thawn pehpar in mah hnakih mifim, Pathian mihman pawlin ziangtin an ruat, an sim timi hliakhlai hmaisa loin thutawp ausuahpi tu cu mahlemah thei aw loin, ningzah thlak thu a ausuahpi rero tla a rak si thei.\nCuruangah ruahdan bang aw lo lakah thurel, ruahdan suahpi, midang thawn tongkam saan awk tikah fimkhur tulmi pawl malte sim asile:\n● Mai ruahnak hnakin thaswn khal a um thei asi ti fimkhur zetin thutawp thuthentu vekin thu sim loin tangdor ten mai ruahdan ausuahpi sawn ding.\n● Mai ruahdan thawn ruahdan bang awlo neitu pawl milai sinak upat pek thiam ding.\n● Ka simmi thu thawn pehpar in leitlunah keimah hnakih mifim thiam pawlin ziangtin an sim, timi ruat phah in sim thiam.\n● Mai ruahdan vekin thu a fehlo ruangah leilungpi a cim theh ding vekin ruat lo ding.\n● Milai ka si ih ka palh thei asi tiah tangdor lungput langter ringring ding.\n● Mai ruahnak le thudik (facts) thleidan thiam in mai ruahdan suahpi ding.\n● Ruahdan hmuhdan pomdan relkhawm, tongkam saan awk ruangah buaipi mi thu hnakin a thupi sawn, milai pehzawm awknak (relationship) siatsuah dah lo ding.\n● Ruahdan duhdan bang aw lo cingin tumtahnak pakhat hrangah hnatuan tlang a theih ringring ti thupom kaihhnget.\n● Ziang tinkim thu ah duhdawtnak, lungawinak, daihnak in midang thawn tongkam saan aw thei ringring.\n● Zianghmuahhmuah tlunah thuneihnaktawp neitu cu Pathian asi.\nRuahdan bang aw lo ruangah lungrual lonak, huatnak, thentheknak, um tlang nuam ti lo nak, suahter loin ruahnak kautertu, hmuhnak kautertu, kilkip ihsin thu in ruattertu, khat le khat upatnak le duhdawtnak theihthiam awknak langtertu, zawi awi awk theinak langtertu, zo a diksawn timi zuam awknak si loin duhdawtnak in pumkhat sinak karlakah thupitter sawn in, lungawi sopar ten duhdawtnak le remdaihnak thawn mi zovek le ziangvek ruahdan hmuhdan pomdan bang aw lo lak khalah nun tlang, tuantlang thiamtu si zir cio uhsi.\n"Mi zovek thawn khal remdai duhdawt le rualrem ten nung thei dingin remdai duhdawtnak Pathian in na thinlung le ruahnak lo kilveng camcin hram seh."


Malaysia Ramlak Ah Kawlram Mi 2 Cu Hridai In An Tawnbet – Meifar\nMalaysia, Kampung Rahmat khua kiangih ramlak ah Kawlram mi 2 cu hridai in an tawnbet ih an tlansan. PGA7 police pawlin ram an hal ih an va hmu hnuah hridai cu an phelhsak ih thu an sut.\nPGA7 Commanding Officer, Superintendent Azhari Nusi in, “September 27 zan nazi 10:30 hrawngah kan naule pawlin ram an va hal ih thingkung ah Myanmar mi 2 an tawnbet mi an hmu. Khuathim zet lakah an hmu, kum 32 mi le kum 33 mi an si. An phelhsak hnuah Identity Documents le khualtlawng theinak cahnah pawl an sut nan an nei lo” a ti.\nLubok Stol Police Station ah an fehpi ih an zingzoi hnuah Kelantan State Immigration Department ah an fehpi leh ding. Malay ṭong an thiam lo ruangah duh vekin thu an sutaw thei lo, Kelantan khua ah kum mallai hnaṭuan in an rak um zo.\nAn hmin cu Ko Win Naung le Ko Thein Maung Maung ti a si, Kawlram tlunsal an tum ih an puaisa in a bum. An puaisa in thingkung ah a tawnbet ih a tlansan thu theih a si, asinan Malay ṭong an thiam lo ruangah an puaisa ih hmin, thuhla cu an simfiang thei lo.\nKiangkap khuami pawlin PGA7 hnenah “Hitawk ramsung ah ramdang mi pawl an ra ṭheu” tin an sim. Tuiṭum ih an hmuhmi Kawlram mi 2 cu Section 6 (3) of the Immigration Act 1959/63 vekin an thuhla cu an zingzoi vivo ding.\nMalaysia Ramlak Ah Kawlram Mi 3 An Kai


Banhla le Harhdamnak (Part 2) | Radio Veritas Asia\nBanhla le Harhdamnak (Part 2)\nBanhla le Harhdamnak hrangih a tha hnem mi thu (Part 2)\n12. Taan dat tampi a tel ruangah thi sungah Hemoglobin suah nak a thang phok ter ruangah taksa hrangah taan dat tul mi a silh khat sak ih, thi mal nat suak nk a dam ter thei. Cui hlei ah thi zamrang zet ih tamsal thei nak kha a neih ruangah rin lopi ih hma, nat nak tivek hrangah banhla in thi suak tamtuk lo dingin a kham thei.\n13. Thi sung ih a thlum mi a kil veng thei ruangah nau pai mi nu pawl rawl ei theh tinten banhla hmanhman ei nak in, tak saa a mah kel ten cang ter nak, taksa hrangah a tul mi glucose silhkhah sak nak cutivekin a tha mi hlei ah, zing thoh pek luak nak khal a cang ter lo. A dai mi rawl a si vekin, a suak ding mi naute pawl a saa mi in luat dingah Thailand ram ah hlailai nunphung tiin nauvon nu pawl cu banhla an pek theu.\n14. Vatimin le tattuh tat a um mi banhla ei nak in thazang cah nak a tam ter a si timi cu zumlo ding a um lo. Exercise tampi tuah hnu bang tuk nak hrang khalah banhla in zamrang zet in tha a tam ter.\n15. Banhla ih a tel mi ahmin tat sung pit nak a kham.\n16. Taan tat tampi a tel ruangah hemoglobin tuah thei nak that nak a pe ruangah banhla ei nak in nunau dan neih laiah nat nak a zia ter.\n17. Zuu ruangih nat nak hrangah banhla pum (2) kha cawhnawi thur, khuaitizu malte thawn a rawi ih phawi mi inn nak in pumpi naa le rit nak um nawn loin, taksa sung Vatimin pawl a khah ter sal thei.\n18. Pumpi feh daan a that ruangah pumpi sung le ril pawl a dam ter ih, acid tivek a thur mi khal a um ter lo. Cui hleiah banhla sungih dat pawl cu probiotic bacteria pawl dam nak a pek ruangah pumpi feh daan a tha ter.\n19. Inn ih hninsi cin tikah a kung a tha ih, a par tumpi a par thei nak dingah a hram ah banhla hawng ret tikah dawm bang in hman a theih.\n20. Meisa kang tikah banhla a ba ret sak in a parah puan paate thawn tem nak in a puar mi pawl a dem ter. Banhla cu a dai ih ei mi a si ruangah taksa sung a hlum dat a tam mi pawl in ei a tul.\n21. Tha hri cat nak le tii khal nat nak hrangah banhla in a nem ter thei.\n22. Pum nat hrangah banhla a hmin zet mi cite malte thawn ei nak in a dam thei.\n23. Banhla sungah Protein le a al mi malte lawng a tel ih Kaci tat tampi a tel ruangah kal damlo nak a kham thei. Kal a dam ter ih cancer can thei nak a mal.\n24. Banhla kung kah hlamhmai thawn polsawk in a ti ih in tikah kal, zun inn ah lungto um thei nak a kham.\n25. Banhla sungah potassim le sodium bangran zet in a tel ruangah lung harhdam nak tampi a bawm.\n26. Banhla sungah electrolytes tampi a tel ruangah taksa sugnih tidai dat mal nak a kham thei.\n27. Potassium a tel ruangah ruh tha a tah ter.\n28. Nunau pawl cu banhla kha karkhat ah veili ihsin vei ruk tiang hmanhman ei nakin kal cancer cang thei nak zatek 50 a mal ter thei thu the internal journal of Cancer tiih kawh mi siilam thuthang ah an lang ter.\n29. Taksa hrangah that nak a pe tu thi hlum rang a suah ter thei.\n30. Banhla cu pumkhat lawng ei nak men in a tha ih san a nei thei ruangah taksa rih nak a tla ter duh pawl hrangah banhla in a bawm thei.\n31. Ban hla ah a thlum dat a tel ruangah a thlum tampi ei a tul tikah banhla ei nak in harhdam nak hrangah a tha.\n32. Ezipt ram le Rome ram pawl ah hlanlai pi ihsin banhla cu nunphung daan mawi nak ah an rak hmang theu. Banhla sungah Amino acid a tel ruangah taksa le sam mawi nak hrangah tampi'n that hnem nak a pe.\n33. Banhla hawng kah siihlik par ret in a par in palastic thawn uam nak in siihlik a that thei. Banhla hawng thawn haa rawt nak in a eng mi haa pawl a var ter.\nBanhla hi kan lai tlang lam ah tla cun ol te in ngah thei mi a si ruangah sumpai tampi cem tul lo in kan harhdam nak kilkhawi tlang cio uhsi.


Iran In US Mawngtu Nei Lo Vanzamte Kapsiat - Chinland Today Media\nDecember 4, 2012 11:15 pm·0 comments\nIran ralkap ṭuanvo neitu pawl cun US ih mawngtu nei lo vanzam cu Gulf tipi ih an van ramri sungah an kai thu an puang. Revolutionary Guards, Naval lamih thuneibik pawl, hruaitu Rear Admiral Ali Fadavi ih simdan ahcun a cuih mawngtu nei lo vanzam cu kan dung naite ah Gulf tlun ah a zam reromi a si a ti. Asinan US Navy cu hihi Middle East ih a ummi a siih, Gulf tlunah a zam lo tiin a eel. ScanEagle mawngtu nei lo vanzamte hi a thla pi 10 (10ft, 3m) a sau ih, a man olte, hmunhlapi zam thei dingin Insitu company ih tuahmi a si.\nBahrain ih um US Naval Forces Central Command ih tongkhuan ngahtu cun, “US Navy in Middle East ah vanzam thil zingzoi dingah kan thlah tikah fimkhurten ka thlah, Iran ram hrangah kan thlahmi a si lo. Leitlunpi vanzam zamtheinak hmun lawngah ka thlah ṭheu. Atu baite ah ScanEagle a siat thu record khal kan nei lo,” tiah a ti. Hivek US vanzam RQ-170 Sentinel khal kan dungkum ah Iran in an kapsiat dah zo.\nKan dung November thla ahkhan Iran palai Mohammad in United Nations Secretary General Ban Ki-moon hnenah US in Iran vantlun ramri parih duhduh ih an tuahmi thawn pehpar in ca a ngan dah. Culai ah Bushehr power station kiangih US ih vantlun thiltidan pawl hi daan a si lo thu a sim. US cun vanzam cu a kapsiat taktak ahcun pesal ding a dilmi cu Iran in a duh lo. Atufang hi US le Iran karlak ahhin Iran ih nuclear an tuahmi ruangah thubuai neuhneuh a tamzet.